PdP online cara selamat elak penularan Covid-19
Oleh NUR HUDA MUSA

21 Oktober 2020, 3:55 pm
KUALA LUMPUR – Sesi pengajaran dan pembelajaran (PdP) online merupakan jalan selamat bagi mahasiswa Institusi Pengajian Tinggi (IPT) buat masa ini, sekali gus bagi mengekang penularan wabak Covid-19.

Pengerusi majlis Naib Canselor dan Rektor Universiti Awam Malaysia, Prof. Datuk Dr. Mohammad Shatar Sabran berkata proses penurunan ilmu tetap berlaku dan pentaksiran tetap dapat dilaksanakan melalui pembelajaran online.
“Walaupun tidak sebaik pembelajaran bersemuka, ini sahaja jalan selamat yang kita ada untuk mengelakkan penularan.
“Ilmu tidak semestinya boleh diperoleh di lapangan sahaja kerana ilmu boleh diterjemahkan dalam komunikasi dua hala secara online sebagai perkongsian proaktif dan dalam masa sama keselamatan diri terpelihara,” katanya dalam satu kenyataan semalam.
Beliau yang juga merupakan Naib Canselor Universiti Pendidikan Sultan Idris (UPSI) berkata, ia juga boleh dipakai dalam konteks penyelidikan kerana jadual dan kaedah penyelidikan akan menjadi lebih fleksibel.
Beliau berharap semua mahasiswa Institusi Pengajian Tinggi Awam dapat bersabar mengharungi cabaran Covid-19 dan tenaga akademia (pensyarah) pula perlu bertolak-ansur serta memahami masalah capaian Internet mahasiswa di luar kawasan bandar atau pedalaman. – K! ONLINE


Covid-19 : Empat premis TM Terengganu ditutup
Oleh MOHD AZLI ADLAN

21 Oktober 2020, 4:17 pm
KUALA TERENGGANU – Empat premis Telekom Malaysia Berhad (TM) di Terengganu diarah tutup sehingga Sabtu ini berikutan seorang kakitangannya disahkan positif Covid-19.
Pengarah Wilayah Timur TM, Mohd. Yazid Abd. Manaf berkata, penutupan itu melibatkan tiga premis TM di bandar raya ini dan sebuah di Marang.
Beliau berkata, premis itu ialah TM Point Kuala Terengganu, TM Jalan Air Jernih dan TM Jalan Pusara di sini serta TM Medan Jaya, Marang.
“Kita mengambil langkap menutup empat premis TM tersebut berikutan pengesahan satu kes positif Covid-19 dalam kalangan kakitangan TM Terengganu.
“Pengesanan kontak rapat secara terperinci sedang dilakukan Kementerian Kesihatan dengan bantuan Pasukan Tindak Balas Krisis Covid-19 TM,” katanya di sini hari ini.
Mohd. Yazid berkata, sepanjang tempoh penutupan selama lima hari tersebut, kesemua keempat-empat premis TM terbabit akan menjalani proses sanitasi.

Jelas beliau, premis-premis TM lain di seluruh negeri yang tidak terjejas dengan penularan pandemik berkenaan masih beroperasi seperti biasa.
“Kakitangan TM Terengganu di unit bukan kritikal pula diarah untuk bekerja dari rumah sehingga 31 Oktober ini. – K! ONLINE


KPDNHEP lupus barang kes RM147,162
Oleh MOHD SHARKAWI LONDING

21 Oktober 2020, 4:03 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) melupuskan pelbagai barangan kes bernilai RM147,162.90 di Stor Eksibit di sini hari ini.
Pengarah KPDNHEP Johor, Mohd. Hairul Anuar Bohro berkata, pelupusan barangan itu melibatkan 44 kertas siasatan melibatkan tiga akta.
Menurutnya, tiga akta tersebut ialah Akta Hak Cipta 1987, Akta Perihal Dagangan 2011 dan Akta Kawalan Bekalan 1961.
“Pelupusan barang kes ini melibatkan beberapa barangan tiruan seperti pakaian, beg tangan, kasut serta jam tangan manakala barangan melibatkan hak cipta termasuk perisian komputer, cakera video digital (DVD) dan cakera padat video (VCD).
“Bagi pelupusan barangan kawalan pula seperti gula, minyak masak, tepung, gas petrolium cecair (LPG) dan diesel,” katanya dalam satu kenyataan hari ini.
Mohd. Hairul berkata, pelupusan barang kes ini merupakan kali kelima dilakukan KPDNHEP Johor bermula Januari hingga Oktober tahun ini melibatkan jumlah keseluruhan RM1.23 juta.

Katanya, nilai itu mambabitkan 155 kes dengan jumlah barangan sebanyak 117,043 unit dilupuskan.
“KPDNHEP menasihatkan para peniaga khususnya di negeri Johor agar mematuhi segala undang-undang perniagaan yang telah ditetapkan kementerian,” katanya. -K! ONLINE


Jabatan Kesihatan Kelantan rampas makanan import tiada label
Oleh KOSMO!

21 Oktober 2020, 3:06 pm
Oleh ROSLIZA MOHAMED
KOTA BHARU – Jabatan Kesihatan Negeri merampas sebanyak 70 jenis makanan tanpa label 105 metrik tan yang dibawa melalui kapal berjumlah RM 109,509 dalam operasi di pintu masuk negara.
Pengarahnya Datuk Dr. Zaini Hussin berkata, kesemua makanan import itu dirampas di Rantau Panjang, Pengkalan Kubor, Tumpat dan Bukit Bunga, Tanah Merah semasa Operasi Bersepadu Sempadan.
Menurutnya, setiap makanan yang masuk ke nagara ini perlu mematuhi Seksyen 4(13) Akta Makanan 1983 kerana kesalahan pelabelan yang tidak mematuhi Peraturan-Peraturan Makanan 1985.
Justeru, syarikat berkenaan telah dinasihatkan untuk membuat pelabelan semula.
“Tujuan utama oeprasi itu bagi memastikan makanan yang diimport ke negara ini mematuhi Akta Makanan 1983 dan Peraturan- Peraturan Makanan 1985.

“Operasi itu melibatkan seramai 20 anggota daripada Jabatan Kastam Diraja Malaysia, Jabatan Perkhidmatan Kuarantin Dan Pemeriksaan Malaysia (Maqis),” katanya dalam satu kenyataan di sini hari ini.
Beliau berkata, Bahagian Keselamatan dan Kualiti Makanan sentiasa peka dan mengambil berat isu berkaitan keselamatan serta kualiti makanan di negeri ini terutama yang dibawa masuk ke negara ini.
Menurutnya, Jabatan Kesihatan turut meningkatkan kawalan import di pintu masuk negara dan operasi tersebut daripada semasa ke semasa.
“Menjadi tanggungjawab pihak yang terlibat seperti pengimport, ejen, penjual dan sebagainya untuk memastikan produk makanan yang diimport dan dijual di pasaran mematuhi Akta Makanan 1983.
“Kita perlu mengambil kira perkara berhubung keselamatan pengguna yang boleh  mengancam kesihatan ,” katanya. -K! ONLINE


Peniaga ikan mengaku tidak salah tipu lelaki RM60,000 selesai hutang ah long
Oleh NUZULSHAM SHAMSUDDIN

21 Oktober 2020, 2:52 pm
Oleh NUZULSHAM SHAMSUDDIN
PETALING JAYA – Seorang peniaga ikan mengaku tidak bersalah di Mahkamah Majistret di sini hari ini atas dua pertuduhan menipu seorang lelaki berjumlah RM60,000 bagi menyelesaikan hutang ah long awal bulan ini.
Tertuduh Azraie Jamaludin ,43, yang menggunakan tongkat membuat pengakuan tidak bersalah itu selepas pertuduhan dibacakan terhadapnya di hadapan Majistret Nurshahira Abdul Salim.
Mengikut pertuduhan pertama dan kedua, Azraie didakwa menipu seorang perkerja teknologi maklumat berusia 40 tahun dengan memperdayakannya menyerahkan wang berjumlah RM60,000 yang mana wang itu diserahkan secara tunai.
Ia bagi penyelesaian hutang ah long yang mana mangsa tidak akan menyerahkan wang itu sekiranya tidak diperdayakan.
Kesalahan itu didakwa dilakukan masing-masing di The Coffee Bean, Tropicana Avenue dan Hotel Eastin di sini pada 5 dan 9 Oktober lalu.

Berikutan itu pertuduhan dikemukakan mengikut Seksyen 420 Kanun Keseksaan yang memperuntukkan hukuman penjara tidak kurang setahun dan maksimum 10 tahun dan sebat dan juga boleh dikenakan denda jika sabit kesalahan.
Terdahulu Timbalan Pendakwa Raya Atifah Hazimah Wahab mencadangkan jumlah jaminan RM12,000 bagi kedua-dua pertuduhan.
Bagaimanapun peguam Siti Rohaya Mohd. Tajudin memohon jumlah ikat jamin itu dikurangkan dengan alasan tertuduh merupakan peniaga ikan selain mengalami penyakit jantung dan kanser.
“Tertuduh turut menanggung ibu bapanya yang sakit,” kata peguam itu.
Selepas mendengar permohonan kedua-dua belah pihak, Nurshaira kemudian membenarkan tertuduh diikat jamin RM6,000 bagi kedua-dua pertuduhan dengan seorang penjamin.
Tarikh 14 Disember ini ditetapkan sebutan semula kes.
Kosmo! Ahad lalu melaporkan tembelang seorang lelaki bergelar Datuk yang disyaki terlibat dalam kes ceti haram dengan menyamar sebagai polis bagi tujuan mengutip hutang daripada peminjam akhirnya terbongkar selepas dia diberkas Jumaat lalu.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata suspek berusia 43 tahun itu ditahan Hospital Canselor Tuanku Muhriz, Cheras pada pukul 12.45 tengahari.
Menurut Muhammad Yazid lelaki itu merupakan suspek utama dalam kes menyamar sebagai pegawai polis Bukit Aman untuk memperdayakan mangsa pinjaman wang tidak berlesen membayar wang berjumlah RM60,000.K!ONLINE


Warga emas nyanyuk hilang 17 bulan sedang dicari
Oleh KOSMO!

21 Oktober 2020, 2:44 pm
Oleh SYALMIZI HAMID
SEBERANG PERAI – Polis meminta kerjasama orang ramai untuk mengesan seorang ibu tunggal yang dilaporkan menghilangkan diri dari rumahnya dekat Jalan Teluk Ipil, Sungai Che Isa, Nibong Tebal di sini sejak tahun lalu.
Warga emas itu, Mariyah Ayob, 62, yang mempunyai penyakit lupa ingatan, nyanyuk dan sawan disedari hilang dari rumah oleh anaknya kira-kira pukul 1 petang pada 5 Mei tahun lalu.
Jurucakap polis berkata, anak mangsa telah membuat laporan polis berhubung kehilangan ibunya itu kerana bimbang tentang keselamatannya.
“Anak mangsa memaklumkan bahawa ibunya keluar dari rumah sehelai sepinggang tanpa membawa beg pakaian, dokumen penting seperti kad pengenalan serta tidak mempunyai telefon bimbit.
“Kini sudah lebih setahun mangsa menghilangkan diri dan ia menyebabkan anak-anaknya bimbang dan terus mencari,” kata jurucakap itu kepada pemberita hari ini.

Sementara itu, orang ramai yang mempunyai maklumat berkaitan mangsa diminta menghubungi Penolong Ketua Polis Balai Nibong Tebal, Sarjan Mejar Surati Attan di talian 04-5829404 atau 017-4931983. – K! ONLINE


1,001 bubu naga haram dirampas dalam tempoh tiga tahun
Oleh KOSMO!

21 Oktober 2020, 2:41 pm
Oleh ROHANA MOHD. NAWI
BACHOK – Jabatan perikanan Kelantan dengan kerjasama Pasukan Polis Marin Pengkalan Kubor merampas 1,001 unit bubu naga yang dianggarkan bernilai RM134,900 dalam Ops Bersepadu dalam tempoh tiga tahun.
Ops Bersepadu yang berakhir semalam itu menyaksikan kedua-dua agensi itu berjaya merampas 320 unit bubu naga bernilai RM49,400 dalam operasi terakhir.
Pengarah Perikanan Kelantan, Nazri Ishak berkata, pihaknya telah melakukan pemeriksaan terhadap 40 bot yang bertujuan untuk mengesan pemilik yang dikesan melakukan kesalahan dibawah Akta Perikanan.
Menurutnya, operasi berkenaan dilakukan bagi memastikan sumber perikanan negara tidak akan terjejas.
“Setiap bot hanya dibenarkan menggunakan dua unit bot bubu naga.

“Tangkapan dan sitaan bubu naga itu yang berada dalam tiga buah bot dilakukan di jeti pendaratan,” katanya pada sidang akhbar di Pejabat Perikanan Tawang di sini hari ini.
Hadir sama, Pegawai Memerintah Pasukan Polis Marin Wilayah 3, Pengkalan Kubor, Asisten Superintendan Mohd. Rudzuan Ahmad.
Mengulas lanjut, Nazri berkata, operasi yang membabitkan 26 pegawai dan anggota dengan menggunakan tiga buah bot itu akan diteruskan pada akan datang.
Menurutnya, penggunaan bubu naga itu dilarang penggunaan lebih dari dua unit kerana memberi kesan kepada sumber benih ikan akan pupus.
“Setakat ini kita sentiasa melakukan pemantauan terhadap bot-bot tradisi yang kebanyakkan mereka menggunakan bubu naga.
“Sekiranya ada nelayan ingkar, mereka boleh dikenakan tindakan mengikut Seksyen 11(3)(c) Akta Perikanan 1985,” katanya.
Tambahnya, bagi nelayan yang memasang belat ikan, peralatan menangkap ikan atau peranti mengumpul ikan tanpa kebenaran juga boleh dikenakan tindakan. -K! ONLINE


Capaian PSP Perkeso negeri di bawah PKPB berkuatkuasa esok
Oleh KOSMO!

21 Oktober 2020, 3:03 pm
Oleh NUR SHARIEZA ISMAIL
PUTRAJAYA – Program Saringan Prihatin (PSP) Pertubuhan Keselamatan Sosial (Perkeso) akan diperluaskan capaian kepada semua pencarum di negeri-negeri di bawah Perintah Kawalan Pergerakan Bersyarat (PKPB) mencakupi Sabah, Selangor, Kuala Lumpur, Putrajaya dan Labuan berkuat kuasa esok.
Menteri Sumber Manusia, Datuk Seri M. Saravanan berkata, perluasan capaian PSP Perkeso itu terbuka kepada pekerja asing dan tempatan dalam semua sektor dan industri.
“Pencarum yang pernah menjalani saringan PSP sebelum ini boleh menjalani saringan semula selaras dengan pengumuman yang telah dibuat,” katanya menerusi kenyataan akhbar di sini.
Mengulas lanjut, Saravanan berkata, majikan boleh menjalankan saringan Covid-19 untuk pekerja secara percuma melalui panel perkhidmatan yang dilantik oleh Perkeso dengan membuat janji temu saringan dan mengemukakan maklumat lengkap kepada panel perkhidmatan.
Beliau berkata, proses saringan boleh dilakukan di klinik atau makmal serta dijalankan di premis pekerjaan dan saringan melalui panel perkhidmatan sahaja ditanggung sepenuhnya oleh Perkeso.

Katanya, senarai panel perkhidmatan Perkeso itu boleh diperoleh dalam direktori panel perkhidmatan yang dipaparkan di portal https://psp.perkeso.gov.my.
“Saringan Covid-19 juga boleh dijalankan melalui kaedah Subsidi Saringan Prihatin namun, kos saringan hendaklah dibayar oleh majikan terlebih dahulu.
“Perkeso akan membuat bayaran balik subsidi sehingga RM150 bagi setiap pekerja yang telah menjalani saringan.
“Majikan boleh mengemukakan permohonan untuk subsidi saringan tersebut melalui portal https://psp.perkeso.gov.my dengan menyertakan resit bayaran,” katanya.
Saravanan berkata, majikan dan pekerja diingatkan untuk mematuhi Prosedur Operasi Standard (SOP) yang telah ditetapkan sewaktu menjalani ujian saringan Covid-19 agar proses berjalan dengan selamat dan tidak terdedah kepada risiko jangkitan.
Beliau berkata, pihaknya berharap kemudahan yang disediakan oleh Perkeso akan dapat membantu usaha memutuskan rantaian penularan Covid-19 di negara ini.
Sebarang pertanyaan lanjut boleh diemelkan ke [email protected] atau menghubungi 1-300-22-8000 atau 03-4264 5089.
Maklumat lanjut tentang program itu boleh diperoleh melalui soalan-soalan lazim (FAQ) bagi peluasan PSP Perkeso yang akan dimuatnaik ke laman sesawang dan media sosial rasmi, www.perkeso.gov.my. -K! ONLINE


DBP hangatkan tradisi berpantun di media sosial
Oleh KOSMO!

21 Oktober 2020, 2:37 pm
Oleh MOHD. HUSNI MOHD. NOOR
PUTRAJAYA – Setiap hari, netizen pasti tertunggu-tunggu apa lagi pantun empat kerat yang akan dikongsi oleh Dewan Bahasa dan Pustaka (DBP) di laman sosial rasminya.
Apa tidaknya, setiap kali pantun empat kerat dimuat naik oleh DBP, ia pasti menarik perhatian netizen.
Disebabkan itu, laman sosial Facebook DBP semakin mendapat perhatian dan mula diikuti oleh netizen terutama selepas perkongsian pantun ‘apalah guna beristeri cantik’ dan ‘apa guna melompat pagar’ baru-baru ini.
Kedua-dua pantun itu mendapat tanda suka, dikongsi dan komen yang banyak oleh netizen kerana ia dikatakan kena dengan situasi semasa negara.
Setakat hari ini, laman sosial Facebook DBP mempunyai lebih 290,000 pengikut.

Ketua Pengarah DBP, Datuk Haji Abang Sallehuddin Abang Shokeran menerusi sidang video di Bernama TV, semalam berkata, beliau kagum dengan reaksi netizen terhadap pantun-pantun berkenaan dan ia menunjukkan masyarakat kembali meminati tradisi berpantun.
“Kami agak kagum dengan kebolehan mereka (netizen). Mereka jawab balik pantun dengan cara kreatif.
“Justeru, kami beranggapan masyarakat sudah mula minat dengan tradisi ini. Saya juga percaya pantun mestilah relevan dengan keadaan semasa,” katanya.
Katanya, pihaknya merancang untuk mengumpulkan pantun-pantun yang dikongsi netizen di ruang komen Facebook rasmi DBP sebelum diterbitkan buat tatapan umum.
Mengulas mengenai reaksi anak muda terhadap tradisi berpantun, Abang Sallehuddin berkata, beliau melihat banyak ruang yang boleh dilibatkan untuk menarik minat anak muda kembali kepada tradisi itu.
“Pantun adalah interaksi intelektual yang harus dikembalikan. Pantun juga adalah lambang intelektual masyarakat Melayu,” katanya.
Katanya, buat masa ini, beberapa institusi pengajian tinggi awam sudah mula mewujudkan bank data bagi mengumpulkan pantun-pantun ini. -K! ONLINE


Tiada pertuduhan ke atas Mohd. Khairuddin
Oleh KOSMO!

21 Oktober 2020, 2:54 pm
KUALA LUMPUR – Pejabat Peguam Negara memutuskan tiada sebarang pertuduhan dikenakan keatas Menteri Perusahaan Perladangan dan Komoditi, Datuk Dr. Mohd. Khairuddin Aman Razali yang dilaporkan ingkar perintah kuarantin selepas pulang dari Turki pada 7 Julai lalu.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, kes tersebut diklasifikasikan sebagai tiada tindakan lanjut (NFA) oleh Pejabat Peguam Negara.
“Kertas siasatan telah dirujuk kepada Pejabat Peguam Negara dan arahan untuk kes ini adalah NFA. NFA berdasarkan keterangan YB Menteri tidak diserahkan Borang 14B (oleh Kementerian Kesihatan) dibawah Seksyen 15(1) Akta Pencegahan dan Pengawalan Penyakit Berjangkit 1988 (Akta 342) bagi tujuan menjalani perintah kuarantin.
“Berdasarkan keterangan tersebut, maka Pejabat Peguam Negara memutuskan tidak dikemukakan sebarang pertuduhan terhadap YB Menteri memandangkan tiada keterangan yang kukuh bagi mengasaskan satu pertuduhan dibawah Akta 342 atau undang-undang dibawahnya,” katanya pada sidang akhbar di Ibu Pejabat Polis Bukit Aman di sini hari ini.
Pada 24 Ogos lalu, Perdana Menteri Tan Sri Muhyiddin Yassin dilaporkan berkata, kerajaan memandang serius kes dakwaan pelanggaran perintah kuarantin oleh Mohd. Khairuddin dan berpendirian setiap rakyat Malaysia tertakluk di bawah undang-undang.
Pemimpin Pas itu bagaimanapun sudah dikenakan kompaun RM1,000 oleh Kementerian Kesihatan sebelum ini selepas gagal mematuhi prosedur operasi standard (SOP) kuarantin wajib dan membayarnya. -K! ONLINE


Warga emas cedera diserang lebah
Oleh KOSMO!

21 Oktober 2020, 2:50 pm
Oleh ASLIZA MUSA
LENGGONG – Seorang lelaki warga emas berusia 72 tahun cedera setelah diserang dan disengat lebah ketika menunggang motosikal berhampiran Ladang Teh Lenggong di sini hari ini.
Mangsa, Kamaruddin Othman yang mengalami bengkak dan luka di kepala serta beberapa bahagian badan kini dirawat di Hospital Kuala Kangsar.
Abang kembar Kamaruddin, Zainal Abidin, 72, berkata, ketika kejadian adiknya itu dalam perjalanan pulang ke rumahnya di Kampung Gelok setelah selesai menoreh getah di Kampung Changkat Berangan.
Katanya, semasa melalui lokasi kejadian, mangsa yang ketika itu sedang menunggang motosikal telah diserang lebah.
“Saya dimaklumkan mengenai kejadian itu oleh pihak Klinik Kesihatan Lenggong yang merawat Kamaruddin sebelum dia dipindahkan ke Hospital Kuala Kangsar untuk rawatan lanjut.

“Lokasi kejadian merupakan laluan biasa yang dilaluinya untuk menoreh getah dan saya tidak tahu bagaimana dia boleh diserang lebah. Setakat ini keadaannya stabil dan boleh bercakap,” katanya ketika dihubungi di sini hari ini.
Sementara itu, Ketua Operasi Balai Bomba dan Penyelamat Lenggong, Hamdan Abdullah berkata, pihaknya menerima maklumat kejadian dari Klinik Kesihatan Lenggong pada pukul 11.40 pagi.
Katanya, setibanya anggota di lokasi kejadian, didapati seorang lelaki dalam keadaan terduduk sambil dihurung lebah di badan dan kepala.
“Anggota menggunakan pakaian khas untuk menyelamatkan mangsa dan membawanya ke tempat selamat.
“Mangsa yang dalam keadaan hampir pengsan itu kemudiannya diserahkan kepada pihak petugas kesihatan untuk tindakan lanjut,” katanya. -K! ONLINE


Sudah biasa lihat orang mandi – Saksi ke-29
Oleh KOSMO!

21 Oktober 2020, 2:47 pm
Oleh AFIFI HAFIZ MOHD NOR
SEREMBAN – Seorang pekerja syarikat air yang menjaga Loji Air Gunung Berembun memberitahu Mahkamah Koroner Seremban sudah biasa melihat orang mandi di kawasan itu.
Muhammad Firdaus Kamarudin merupakan saksi ke-29 dipanggil untuk memberi keterangan kerana mendakwa melihat seorang wanita berkulit putih dan rambut perang sedang mandi pada 4 Ogos 2019.
Menurut Muhammad Firdaus, semasa kejadian dia dalam perjalanan ke tempat kerja dan ketika melalui kawasan itu dia ternampak seorang wanita sedang bermain air di kawasan itu.
Katanya pada prosiding inkues hari ke-12, sebagai seorang operator syarikat air sudah menjadi rutin setiap kali di kawasan itu dia akan memandang ke arah sungai untuk melihat kualiti air sungai.
“Semasa dalam perjalanan pergi kerja selepas simpang resort itu saya nampak orang putih mandi di tepi sungai.

“Dari segi kulit putih. Perempuan sebab rambut panjang. Berbadan sederhana tidak besar. Rambut warna perang,” katanya di hadapan Koroner, Maimoonah Aid di sini hari ini.
Tambahnya, dia terus menunggang motosikal waktu itu kerana pemandangan itu merupakan perkara biasa sejak 10 tahun berkerja di tempat itu.
“Pada waktu itu juga saya tidak tahu ada orang hilang di kawasan itu.
“Esok pagi tu baru saya tahu ada orang hilang. Saya ada maklumkan mengenai perkara itu pada anggota bomba dan JPAM pada 6 Ogos yang melakukan operasi pencarian,” tambahnya.
Jelas Muhammad Firdaus, sejak bertugas di kawasan itu sering menjadi lokasi mandi bagi orang yang menginap di resort berhampiran.
“Biasanya orang yang menyewa resort akan mandi di situ.
“Benda dah biasa nampak saya buat tak tahu je orang mandi,” ujarnya.
Nora Anne, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan untuk tempoh lama dan tekanan yang berpanjangan.
Orang ramai boleh menyaksikan perjalanan prosiding tersebut menerusi penstriman langsung yang disediakan oleh Badan Kehakiman Malaysia melalui portal rasmi badan itu pada pautan www.kehakiman.gov.my dan media sosial rasmi di YouTube serta Facebook:The Malaysian Judiciary. -K! ONLINE


Peneroka Felda rayu bantuan kerajaan tebus pajakan tanah
Oleh KOSMO!

21 Oktober 2020, 3:02 pm
Oleh MOHD. AZLI ADLAN
KUALA NERUS – Peneroka Felda Terengganu merayu campur tangan kerajaaan untuk menebus semula Perjanjian Pajakan Tanah (LLA) hampir 350,000 hektar tanah rancangan di seluruh negara daripada FGV Holding Berhad (FGV).
Ketua Peneroka Gabungan Peneroka Felda Wilayah Terengganu, Ghozali Mamat berkata, pihaknya percaya cadangan pengambilalihan semula tanah tersebut mampu menstabilkan semula kedudukan kewangan Felda Holding Berhad (Felda) sekali gus menjamin masa depan peneroka di seluruh negara.
“Sehubungan itu, kami mewakili 7,458 peneroka dari 20 tanah rancangan di seluruh Terengganu menyokong hasrat pengurusan kanan Felda untuk mengambil semula tanah yang kini telah dipajak kepada FGV.
“Hasil Felda merosot teruk kepada hanya kira-kira RM200 juta setahun sejak pengambilalihan tersebut pada tahun 2012 berbanding mencecah RM1 bilion sebelum ini,” katanya pada sidang akhbar di sini hari ini.
Ghozali berkata, kemelut kewangan Felda akibat kekurangan hasil pendapatan itu telah memberi kesan besar yang menggugat kebajikan peneroka di seluruh negara.

Jelasnya, kesan paling ketara terjadi selepas peralihan kerajaan pada tahun 2018 yang menyebabkan Felda bukan sahaja tidak mampu memberi bantuan sara hidup peneroka malah beberapa pembayaran kos operasi telah tertunggak sehingga enam bulan.
Kosmo! hari melaporkan FGV secara dasar tidak menentang hasrat penebusan tanah tersebut asalkan Felda mengeluarkan notis mengenainya dan syarat-syarat terkandung dalam LLA berkenaan sebelum ini dipatuhi. – K! ONLINE


Pemandu nyaris maut lori balak terbalik
Oleh KOSMO!

21 Oktober 2020, 2:39 pm
Oleh AIMUNI TUAN LAH
GUA MUSANG – Seorang pemandu nyaris maut selepas treler sarat muatan balak yang dipandunya hilang kawalan sebelum terbalik di Kilometer 5, Jalan Gua Musang-Kuala Krai di sini semalam.
Dalam kejadian kira-kira pukul 5.55 petang itu, mangsa, Cho Chee Meng, 60, yang berasal dari Kuala Krai mengalami luka di dahi, tangan dan perut.
Ketua Polis Daerah Gua Musang, Superintendan Mohd. Taufik Maidin berkata, kemalangan itu turut membabitkan empat kenderaan lain di lokasi kemalangan berkenaan.
Katanya, siasatan awal mendapati, kejadian itu berlaku ketika treler balak terbabit dalam perjalanan dari Gua Musang menghala ke Kuala Krai.
“Sewaktu di lokasi kejadian, sebuah kereta jenis Proton Wira cuba memotong sebuah kenderaan lain, namun tidak lepas sebelum memasuki semula ke laluannya.

“Kejadian itu menyebabkan kereta terbabit bergesel dengan treler balak menyebabkan hilang kawalan sebelum terbalik hingga berpuluh kayu balak bergelimpangan atas jalan,” katanya.
Mohd. Taufik berkata, sewaktu nahas, dua buah kereta dari arah yang sama telah brek mengejut sebelum terbabas.
Katanya, pemandu Perodua Viva, Muhammad Shafiq Sidik, 26 dan pemandu sebuah lagi Proton Wira, Muhamad Azfar Hassam, 22, cedera ringan.
“Kemalangan itu menyebabkan berlaku kesesakan jalan raya kerana kayu balak dari treler yang terbalik telah menghalang laluan.
“Trafik kembali lancar sebaik kerja memindahkan kayu balak itu dilakukan dalam masa 30 minit,” katanya. -K! ONLINE


Aksi pertama Luqman hadapi Anderlecht
Oleh MUHAMAD ARDIE PUTRA SUHAIMI

22 Oktober 2020, 9:04 pm
PEMAIN muda sensasi negara, Luqman Hakim Shamsudin bakal diletakkan dalam skuad utama pasukan K.V. Kortrijk menentang Anderlecht dalam saingan Liga Belgium awal pagi Sabtu ini.
Perkara itu disahkan oleh Duta besar Belgium ke Malaysia, Pascal H. Gregoire dalam satu ciapan laman sosial Twitter sebentar tadi.
“Luqman Hakim tersenarai dalam skuad KV Kortrijk yang akan berdepan dengan Anderlecht,” kata Gregoire.
Perlawanan melibatkan pasukan K.V Kortrijk menentang skuad Anderlecht yang dibimbing oleh Vincent Kompany itu akan berlangsung pada pukul 2.45 pagi waktu Malaysia di Stadium Guldensporen, Belgium. – K! ONLINE


11 wanita korban tragedi rempuhan
Oleh KOSMO!

22 Oktober 2020, 10:13 pm
JALALABAD, Afghanistan – Sekurang-kurangnya 11 wanita terbunuh dalam tragedi rempuhan di sebuah stadium bola sepak di Afghanistan semalam semasa beribu-ribu orang hadir untuk memohon Visa Pakistan, kata pihak berkuasa.
Insiden itu berlaku di stadium di bandar Jalalabad, wilayah Nangarhar semasa orang ramai berkumpul untuk mendapatkan kebenaran perjalanan selepas sebuah pejabat konsulat Pakistan menyambung kembali perkhidmatan selepas tujuh bulan tergendala akibat pandemik Covid-19.
Bagi mengelakkan orang ramai di pusat permohonan visa, pemohon diminta ke satu stadium bola sepak di Jalalabad untuk menyerahkan pasport dan dokumen berkaitan, kata jurucakap gabenor wilayah, Attaullah Khogyani.
“Malangnya, pagi ini beribu-ribu orang hadir ke stadium bola sepak yang membawa kepada insiden tragis ini,” katanya.
Attaullah dan jurucakap hospital wilayah, Zaher Adel menyatakan jumlah terkorban adalah seramai 11 wanita.
Ahli majlis wilayah Nangarhar, Naser Kamawal pula menyatakan seramai 15 orang terbunuh dan 15 lagi cedera.

Sekumpulan wanita berusia berkumpul di pintu masuk sebuah stadium bola sepak sebelum tragedi rempuhan. – AFP
Seorang saksi, Abdul Ahad mendakwa wanita diberi keutamaan untuk berdiri di hadapan orang ramai.
“Sebaik sahaja pegawai mengumumkan pagar akan dibuka pagi ini, semua orang meluru masuk ke stadium untuk menjadi antara yang pertama menyerahkan pasport masing-masing,” kata Abdul.
“Kumpulan wanita, sebahagian besar sudah berusia, yang berada di depan terjatuh dan tidak berdaya untuk bangun. Keadaan sememangnya kecoh.”
Seorang wanita yang terselamat dalam rempuhan itu mendakwa terdengar jeritan dan melihat bakal ibu antara yang dipijak semasa rempuhan itu.
“Ada yang mengalami keguguran. Salah seorang yang dipijak kemudian melahirkan anak di situ. Kami membantunya tetapi bayinya sudah meninggal dunia. Wanita itu selamat,” katanya yang enggan mendedahkan namanya.
Orang ramai berkumpul untuk memohon Visa Pakistan di sebuah stadium bola sepak di Jalalabad semalam. – AFP
Kedutaan Pakistan di Kabul menyatakan pihaknya berasa sedih dengan kejadian itu.
“Kami meminta pemahanan dan kerjasama rakyat Afghanistan dan pihak berkuasa untuk pengurusan keselamatan yang lebih baik bagi pemohon-pemohon visa,” menurut kedutaan itu.
Beribu-ribu rakyat Afghanistan dari Nangarhar dan wilayah berhampiran tiba awal pagi untuk memohon visa perubatan atau melawat saudara-mara.
Beratus-ratus anggota polis dikerah ke stadium untuk mengawal orang ramai.
Beberapa jam selepas insiden, ahli-ahli keluarga dilihat membawa pulang mayat dalam keranda dari sebuah rumah mayat di Jalalabad.
Ramai warga Afghanistan melakukan perjalanan ke Pakistan setiap tahun untuk tujuan perubatan, pendidikan dan mencari perlindungan susulan konflik serta kemiskinan sejak beberapa dekad lalu. – AFP


Saad Hariri kini Perdana Menteri baharu Lebanon
Oleh KOSMO!

22 Oktober 2020, 9:08 pm
BEIRUT – Saad Hariri hari ini dinamakan sebagai Perdana Menteri Lebanon yang baharu sekali gus menandakan kali keempat beliau menjawat jawatan berkenaan.
Sebaik dilantik, beliau berjanji membentuk sebuah kerajaan disertai barisan Kabinet terdiri daripada kelompok teknokrat bagi menyokong pelan induk Asia Barat yang diusul oleh Perancis
Hariri berkata, beliau akan ‘membentuk satu Kabinet terdiri daripada pakar bukan politik dengan misi merombak ekonomi, kewangan dan pentadbiran selari dengan pelan induk inisiatif Perancis’.
“Saya akan membentuk satu kerajaan secepat mungkin kerana masa semakin suntuk dan ini adalah peluang terakhir untuk negara kita,” katanya.
Presiden Michel Aoun menamakan Hariri untuk membentuk satu Kabinet baharu untuk membawa Lebanon keluar daripada krisis selepas sebahagian besar blok di Parlimen menyokong pencalonannya.
Hariri yang pernah memimpin tiga kerajaan di Lebanon berundur kira-kira setahun lalu akibat tekanan bantahan berterusan terhadap ahli politik.

“Presiden sudah meminta.. Saad al-Deen al-Hariri untuk membantu beliau dalam tugas membentuk satu kerajaan,” kata seorang jurucakap bagi presiden.
Hariri menerima sokongan majoriti 65 ahli Parlimen manakala 53 lagi mengambil pendekatan berkecuali.
Lebanon terjerumus dalam krisis ekonomi paling teruk sejak beberapa abad lalu dan masih belum pulih akibat bencana letupan berganda di sebuah pelabuhan yang meragut lebih 200 nyawa di Beirut pada Ogos lalu. – AFP


“Saya tak promosikan barangan di belakang saya”- Ismail Sabri
22 Oktober 2020, 8:39 pm
KUALA LUMPUR- Menteri Kanan (Pertahanan), Datuk Seri Ismail Sabri Yaakob menjelaskan, beliau tidak pernah mempromosi apa-apa barangan yang diletakkan di kabinet yang menjadi latar kepada sidang akhbar harian beliau.
Ujarnya, kabinet tersebut sudah tersedia ada oleh Kementerian Pertahanan.
“Ini kabinet yang dah ada, takkan dibuang. Ini kabinet Kementerian Pertahanan, saya tak tahu apa yang ada di belakang dan saya pun tak promosi barangan di belakang ini,” katanya pada sidang akhbar harian hari ini.
Beliau diminta mengulas kritikan Ahli Parlimen Segambut, Hannah Yeoh yang menggesa Ismail Sabri hentikan sidang media harian jika tidak ada pengumuman substantif membantu rakyat.
“Sidang media bukan untuk mempromosikan baju atau pameran rak beliau. Semakin banyak yang diumumkan, semakin keliru orang awam dibuatnya!” menurut satu ciapan oleh Ahli Parlimen DAP itu.
Terdahulu, netizen ‘memeriahkan’ sidang akhbar Ismail Sabri apabila mereka ‘membida’ barangan yang diletakkan di rak beliau.

Katanya, sidang akhbar dibuat bagi menjelas tindakan-tindakan yang diambil di bawah sektor keselamatan.
“Rakyat mahu tahu apakah kerajaan mengambil tindakan terhadap mereka yang melanggar prosedur operasi standard, jadi kita terangkan,” ujarnya. – K! ONLINE


Ibu tunggal tawar khidmat seks didenda RM4,000
Oleh KOSMO!

22 Oktober 2020, 8:34 pm
Oleh NUR NAZLINA NADZARI
KANGAR – Seorang ibu tunggal didenda RM4,000 oleh Mahkamah Majistret di sini hari ini atas tuduhan menawarkan khidmat seks di sebuah rumah di Behor Temak di sini pada 16 Oktober lalu.
Tertuduh yang berusia 37 tahun dan bekerja sebagai tukang urut di sebuah spa mengaku bersalah sebaik pertuduhan terhadapnya dibacakan di hadapan Majistret, Kamaliza Md. Zain.
Mahkamah turut memerintahkan tertuduh dipenjara lapan bulan sekiranya gagal membayar wang jaminan tersebut.
Mengikut pertuduhan, dia didakwa menawarkan khidmat seks bagi maksud persundalan di sebuah rumah di Taman Jaya Diri, Behor Temak pada pukul 11.20 malam, 16 Oktober lalu.
Pendakwaan terhadapnya dilakukan mengikut Seksyen 372B Kanun Keseksaan yang memperuntukkan hukuman penjara maksimum setahun atau denda atau kedua-duanya sekali, jika sabit kesalahan.

Terdahulu, ketika prosiding, peguam dari Yayasan Bantuan Guaman Kebangsaan (YBGK), Wan Nursyaheedah Wan Najmi yang mewakili tertuduh memohon hukuman ringan dikenakan terhadap wanita terbabit kerana dia hanya bekerja sebagai tukang urut serta terpaksa menyara tujuh anak berusia tiga hingga 17 tahun.
Sementara itu, dalam kes berasingan, dua lelaki masing-masing didenda RM4,000 selepas mengaku bersalah di Mahkamah Majistret di sini hari ini atas pertuduhan menawarkan khidmat seks kepada dua lelaki di sebuah hotel di sini pada Isnin lalu.
Tertuduh, Jamil Karim, 30, dan Mahmud Mading, 36, membuat pengakuan itu selepas pertuduhan terhadap mereka dibacakan di hadapan Majistret, Kamaliza Md Zain. Mereka membayar denda dikenakan.
Mengikut pertuduhan yang dibacakan secara berasingan, kedua-dua lelaki terbabit didakwa menawarkan khidmat seks bagi maksud persundalan di dua bilik berasingan di sebuah hotel pada pukul 11 malam, Isnin lalu.
Pendakwaan dilakukan mengikut Seksyen 372B Kanun Keseksaan yang memperuntukkan hukuman penjara maksimum setahun atau denda atau kedua-duanya sekali.
Kedua-dua kes berkenaan dikendalikan Timbalan Pendakwa Raya, Jodia Por Yi Tying manakala tertuduh diwakili peguam YBGK, Wan Nursyaheedah dan Nur Diyana Ab. Shukor. – K! ONLINE


Noor Hisham ‘adiwira’ terbaharu animasi BoBoiBoy
Oleh KOSMO!

22 Oktober 2020, 9:13 pm
Oleh MOHD. HUSNI MOHD. NOOR
PUTRAJAYA – Individu kesayangan rakyat Malaysia, Tan Sri Noor Hisham Abdullah kini diangkat sebagai salah seorang ‘adiwira’ dalam siri animasi popular tempatan, BoBoiBoy.
Jangan silap faham, Ketua Pengarah Kesihatan itu sebenarnya tampil sebagai salah satu watak dalam klip video terbaharu animasi BoBoiBoy terbitan Animonsta Studios (MONSTA).
Klip video berdurasi satu minit itu adalah bagi mempromosikan langkah-langkah pencegahan perlu bagi memerangi Covid-19 kepada masyarakat.
Noor Hisham tampil dalam animasi itu bagi mempromosikan kempen CAPP, iaitu ‘Cegah, Amal, Patuh dan Pantau’ dengan menggunakan lakonan suara sebenar beliau.
Dalam klip video animasi itu, watak utama iaitu BoBoiBoy, Ying, Gopal, Yaya dan Fang sedang menggunakan kuasa masing-masing untuk menghapuskan virus Covid-19 namun, tidak berjaya.

Sejurus selepas itu, Noor Hisham kemudian tampil bergaya dengan menggunakan cecair pencuci tangan sebelum berjaya membunuh virus berkenaan.
Antara dialognya dalam klip animasi itu termasuk “Kamu tidak memerlukan kuasa untuk mengalahkan virus Covid-19, kamu hanya perlukan CAPP”.
“Dengan CAPP anda pun boleh menjadi adiwira,” kata Noor Hisham mengakhiri wataknya dalam klip animasi berkenaan.
Klip video itu dimuat naik menerusi laman YouTube rasmi MONSTA kira-kira 45 minit lalu dan setakat ini ditonton sebanyak 13,152 kali.
Klip berkenaan boleh diikuti menerusi pautan https://youtu.be/y8FvbxzQOx0. – K! ONLINE


Farah Nabilah selamat lahirkan bayi sulung lelaki
Oleh KOSMO!

22 Oktober 2020, 11:50 pm
KUALA LUMPUR – Pelakon Farah Nabilah selamat melahirkan bayi sulungnya di Hospital Pakar Ampang Puteri, Ampang, pagi tadi.
Perkhabaran gembira itu dikongsikan Farah, 28, yang berkongsi sebuah video mengandungi suara tangisan bayinya menerusi Instagram.
Bagaimanapun, video berdurasi 12 saat itu tidak memaparkan imej bayi sebaliknya sekadar menggunakan warna hitam sebagai latar belakang.
“Assalamualaikum semua. Syukur alhamdulillah saya melahirkan bayi sulung lelaki yang sihat pagi tadi, 22 Oktober 2020 bersamaan 5 Rabiulawal 1442 Hijrah.
“Saya akan kongsikan nama dan wajah bayi kami bila tiba masanya ya. Terima kasih atas doa yang dititip untuk kami bertiga.
“Semoga Allah berikan semua kebahagiaan terutama ketika situasi sekarang. Jaga diri semua,” tulisnya.

Farah mendirikan rumah tangga bersama suami, Mohammed Amirul Yunus, 29, yang merupakan seorang juruterbang pada 20 Disember tahun lalu. – K! ONLINE


Imam, 11 pelajar maut semasa mengaji
Oleh KOSMO!

22 Oktober 2020, 9:33 pm
KUNDUZ, Afghanistan – Satu serangan udara oleh tentera Afghanistan menyebabkan seramai 11 kanak-kanak dan seorang imam di sebuah masjid terbunuh, menurut pihak berkuasa tempatan. Kabul menyangkal keterangan itu.
Serangan ke atas satu perkampungan di wilayah Takhar semalam berlaku pada ketika tentera keselamatan Afghanistan bertempur dengan satu kumpulan dipercayai Taliban, kata jurucakap polis wilayah, Khalil Aseer.
“Serangan udara dibuat semasa semua mangsa sibuk mengaji al-Quran,” kata Khalil yang menyatakan seorang imam dan 11 murid terbunuh.
Beliau menyatakan, seramai 14 lagi murid cedera dalam serangan itu.
Jurucakap gabenor wilayah, Mohammad Jawad Hejri juga menyatakan serangan itu mengorbankan kanak-kanak.
Bagaimanapun, Kementerian Pertahanan yang mengesahkan serangan itu dilakukan oleh Tentera Udara Afghanistan menafikan ada orang awam terkorban.

“12 anggota Taliban termasuk komander mereka terbunuh,” menurutnya.
Naib Presiden Afghanistan, Amrullah Saleh menyatakan berita mengenai kanak-kanak meninggal dunia di sebuah masjid ‘adalah tidak berasas’.
“Mereka yang menyebarkan khabar angin akan diambil tindakan,” katanya di Facebook.
Kementerian Pertahanan menyatakan pihaknya sudah melantik satu kumpulan untuk melakukan siasatan.
“Pihak musuh mengebom masjid pada ketika ramai kanak-kanak sedang sibuk mengaji,” menurut Taliban dalam satu kenyataan.
Kumpulan itu juga mendakwa serangan udara itu turut memusnahkan masjid berkenaan. – AFP


Pertukaran Ketua Polis Daerah di Negeri Sembilan
Oleh KOSMO!

22 Oktober 2020, 11:19 pm
Oleh NOR SHAFAWATI YUP
SEREMBAN – Polis Diraja Malaysia (PDRM) mengumumkan pertukaran jawatan dua Ketua Polis Daerah di Negeri Sembilan berkuat kuasa 23 November depan.
Ketua Komunikasi Korporat PDRM, Urus Setia Ketua Polis Negara (KPN), Datuk Asmawati Ahmad dalam satu kenyataan memaklumkan, pertukaran itu melibatkan Ketua Polis Daerah Nilai, Superintendan Mohd. Nor Marzukee Besar yang bertukar ke Supt Pengajian Pengurusan Bencana, Pusat Pengajian Sains Pengurusan Krisis dan Bencana, Maktab PDRM.
“Ketua Unit SiasatanTerkelas, Jabatan Siasatan Jenayah Bukit Aman, Superitendan Mohd. Fazley Ab. Rahman dilantik sebagai Ketua Polis Daerah Nilai,” katanya.
Sementara itu, Superintendan Hoo Chang Hook dari Supt Sekretriat Tetap Aseanapol Urus Setia Pejabat KPN, Bukit Aman pula dilantik sebagai Ketua Polis Daerah Jempol.
Sebelum ini, jawatan Ketua Polis Daerah Jempol dipangku oleh timbalannya, Deputi Superintendan Mohd. Hafiz Muhammad Nor selepas bekas Ketua Polis Daerah Jempol, Mohd. Khairiel Mohd Arif dinaikkan pangkat daripada Superintenden kepada Asisten Komisioner.

Mohd Khairiel kini bertugas sebagai Timbalan Ketua Jabatan Siasatan Jenayah (Risikan/Operasi) Ibu Pejabat Kontinjen Polis Pulau Pinang. – K! ONLINE


Pemakai purdah dan niqab disaran pakai pelitup muka
Oleh KOSMO!

22 Oktober 2020, 9:16 pm
Oleh SITI A’ISYAH SUKAIMI
PUTRAJAYA – Golongan wanita yang memakai purdah dan niqab adalah disarankan supaya turut memakai pelitup muka bagi menghalang daripada dijangkiti Covid-19.
Ketua Pengarah Kesihatan, Tan Sri Dr. Noor Hisham Abdullah berkata, Kementerian Kesihatan menyarankan dua jenis pelitup muka iaitu pelitup muka perubatan tiga lapis dan pelitup muka bukan perubatan.
“Purdah satu lapisan tidak cukup (menghindari jangkitan) jadi disyorkan kepada mereka yang memakai purdah supaya turut menggunakan pelitup muka,” katanya pada sidang akhbar di sini hari ini.
Beliau berkata, pelitup muka perubatan tiga lapisan digunakan oleh petugas kesihatan, orang awam mengalami gejala saluran pernafasan, golongan berisiko tinggi seperti warga emas (berusia 60 tahun dan ke atas) serta mereka yang menghidap penyakit kronik seperti kencing manis dan darah tinggi.
Untuk pelitup muka bukan perubatan, Noor Hisham berkata, disyorkan untuk mereka yang tidak mengalami gejala. -K! ONLINE


847 kes positif, enam kluster baharu
Oleh KOSMO!

22 Oktober 2020, 6:06 pm
Oleh SITI A’ISYAH SUKAIMI
PUTRAJAYA – Sebanyak 847 kes baharu Covid-19 dilaporkan hari ini termasuk daripada enam kluster baharu menjadikan jumlah kes positif sebanyak 23,804 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 842 kes adalah penularan tempatan manakala lima kes import.
“Sabah masih mencatatkan kes tertinggi sebanyak 578 diikuti Selangor (137), Negeri Sembilan (38) termasuk 33 pelajar tahfiz di Senawang, Labuan (29) dan Kuala Lumpur (23),” katanya pada sidang akhbar di Kementerian Kesihatan di sini hari ini.
Noor Hisham berkata, lima lagi kematian berkaitan Covid-19 dilaporkan menjadikan jumlah keseluruhan kes kematian sebanyak 204.
Pada masa sama, beliau berkata, sebanyak 486 kes pulih dilaporkan menjadikan jumlah keseluruhan kes pulih adalah 15,417 setakat hari ini. – K! ONLINE


Tugas sukar buat bomba Kelantan tangani musim tengkujuh tahun ini
Oleh KOSMO!

22 Oktober 2020, 6:15 pm
Oleh YATIMIN ABDULLAH
PASIR MAS – Jabatan Bomba dan Penyelamat Malaysia (JBPM) Negeri Kelantan menjangkakan operasi menyelamat dan memindahkan mangsa banjir pada musim tengkujuh tahun ini dijangka berdepan tugas sukar ekoran penularan wabak Covid-19.
Pengarahnya, Md. Salleh Sarbini berkata, penularan Covid-19 menyebabkan seluruh agensi penyelamat termasuk JBPM perlu mematuhi prosedur operasi standard (SOP) yang telah ditetapkan kerajaan bagi memutuskan rantaian wabak itu.
Menurutnya, seluruh anggota JBPM Kelantan telah dipersiapkan dengan ilmu berkaitan dengan SOP bagi memastikan penugasan operasi berjalan lancar.
“Kita turut bekalkan anggota JPBM dengan kemahiran menyelamat menerusi dua kursus pengendalian bot sebagai persediaan menghadapi tengkujuh yang dijangka bermula pada pertengahan November ini.
“Untuk makluman, jentera untuk tugas menyelamat seperti bot, trak dan sebagainya sudah diperiksa bagi memastikan tahap kesiapsiagaan kita berada dilandasan terbaik,” katanya.

Beliau berkata demikian kepada pemberita pada Majlis Penutupan Kursus Persediaan Banjir Pasukan Bomba Sukarelawan (PBS) Kelantan di Mahaad Tahfiz Al-Balaghul Mubin, Rong Chenok di sini hari ini.
Perasmian majlis itu disempurnakan oleh Ahli Dewan Undangan Negeri (ADUN) Chetok, Zuraidin Abdullah.
Mengulas lanjut, Md. Salleh berkata, JBPM Kelantan juga bersedia untuk mengerakkan PBS dan Pasukan Bomba Bantuan (PBB) bagi melancarkan operasi menyelamat.
Katanya, beliau berharap mangsa banjir dapat memberikan kerjasama dengan mematuhi SOP semasa tugas pemindahan dilakukan nanti.
“Jika perlu segera berpindah, jangan berlengah dan terus menghubungi Balai Bomba terdekat untuk mendapatkan bantuan,” ujarnya. – K! ONLINE


Tiada keperluan tutup masjid, surau
Oleh KOSMO!

22 Oktober 2020, 6:31 pm
Oleh SITI NUR MAS ERAH AMRAN
SEBERANG PERAI – Kerajaan negeri berpandangan tiada keperluan untuk menutup masjid dan surau di dua kawasan yang dikategorikan zon merah di negeri ini ekoran Covid-19.
Yang Dipertua Majlis Agama Islam Negeri Pulau Pinang (MAINPP), Datuk Ahmad Zakiyuddin Abd Rahman berkata, pihaknya bagaimanapun sedang memikirkan langkah terbaik untuk meningkatkan prosedur operasi standard (SOP) sedia ada bagi mengekang memerangi virus berkenaan.
“Antara langkah yang sedang dipertimbangkan adalah mungkin kita akan meminta imam untuk meringkaskan bacaan bagi memendekkan waktu jemaah yang menunaikan solat.
“Tiada surau dan masjid yang ditutup setakat ini kerana tiada keperluan, namun bagi kawasan yang diperketatkan, kita ikut perintah kawalan yang diperlukan,” katanya kepada pemberita hari ini.
Beliau berkata demikian selepas menghadiri Majlis Minum Petang Bersama Guru dan Penyelia Kelas Al-Quran dan Fardu Ain (KAFA) di Butterworth, di sini.

Terdahulu, Kuarters Penjara Seberang Prai di Jawi, Nibong Tebal di sini dikenakan Perintah Kawalan Pergerakan Diperketatkan (PKPD) bermula hari ini manakala PKPD di Penjara Reman Pulau Pinang dan kuarters kakitangan di daerah Timur Laut telah berkuat sejak 15 Oktober lalu.
Dalam perkembangan lain berhubung lapan penghuni Rumah Jagaan Darul Hanan yang dijangkiti Covid-19, beliau yang juga Timbalan Ketua Menteri 1 berkata, semuanya masih menerima rawatan di Hospital Pulau Pinang (HPP).
“Kita masih mengamalkan SOPyang sama di mana semua penghuni dan kakitangan tidak dibenarkan kelur dan kawasan pusat jagaan terbabit masih dikawal ketat bagi mengekang penularan wabak,” katanya. – K! ONLINE


Polis nafi sebuah klinik swasta Chukai pernah dikunjungi pesakit positif Covid-19
Oleh KOSMO!

22 Oktober 2020, 8:31 pm
Oleh NIK NUR IZZATUL HAZWANI NIK ADNAN
KEMAMAN – Polis menafikan dakwaan kononnya sebuah klinik swasta di Chukai di sini telah dikunjungi seorang pesakit yang disahkan positif Covid-19.
Ketua Polis Daerah Kemaman, Superintendan Hanyan Ramlan berkata, dakwaan yang tular menerusi aplikasi WhatsApp berkenaan adalah tidak benar.
“Saya nafikan dakwan klinik swasta tersebut pernah dikunjungi individu disahkan positif Covid-19.
“Sekiranya benar dakwaan itu, sudah pasti ia akan di sanitasi,” katanya ketika dihubungi Kosmo! di sini hari ini.
Hanyan juga kesal dengan tindakan bertanggungjawab segelintir pihak yang telah menyebarkan berita palsu berkenaan.

Ujar beliau, perbuatan tersebut telah menimbulkan panik dalam kalangan masyarakat setempat khususnya yang menetap di sekitar Chukai.
Sementara itu, usaha Kosmo! untuk mendapat penjelasan pengurusan klinik berkenaan yang kebetulan menutup operasi premisnya semalam setakat ini masih belum berhasil. – K! ONLINE


Rokok tiruan RM3.83 juta dirampas di Pelabuhan Klang
Oleh KOSMO!

22 Oktober 2020, 6:57 pm
Oleh MOHD. HUSNI MOHD. NOOR
PUTRAJAYA – Lebih 520,000 kotak rokok tiruan bernilai kira-kira RM3.38 juta berjaya dirampas dalam serbuan Kementerian Perdagangan Dalam Negeri dan Hal Ehwal Pengguna (KPDNHEP) ke atas sebuah kontena di Pelabuhan Klang, semalam.
Pengarah Penguat Kuasa KPDHEP, Datuk Iskandar Halim Sulaiman berkata, hasil siasatan awal mendapati, rokok tiruan yang menggunakan cap dagang ‘John’ itu diimport dari luar negara oleh sebuah syarikat yang beroperasi di Petaling Jaya, Selangor dan disimpan sementara di Pelabuhan Klang.
“Pemeriksaan awal ke atas wakil pihak syarikat mendapati mereka memberi alasan rokok tersebut adalah untuk tujuan dieksport semula ke luar negara.
“Bagaimanapun pemeriksaan yang dilakukan terhadap ciri fizikal kotak rokok tersebut amat meragukan dan disyaki untuk pasaran tempatan,” katanya dalam kenyataan akhbar hari ini.
Iskandar Halim berkata, operasi itu dijalankan hasil daripada maklumat dan risikan daripada Bahagian Penguat Kuasa KPDNHEP Putrajaya.

Katanya, kes berkenaan disiasat mengikut Seksyen 5 Akta Perihal Dagangan 2011 iaitu membekalkan atau mempunyai dalam milikan, jagaan atau kawalan baginya suatu perihal dagangan palsu digunakan.
Kes juga akan disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.
Mengikut Akta Perihal Dagangan 2011, jika ia dilakukan suatu pertubuhan perbadanan, denda tidak melebihi RM250,000 bagi kesalahan pertama dan RM500,000 bagi kesalahan kedua.
Manakala, jika ia dilakukan bukan suatu pertubuhan perbadanan, didenda tidak melebihi RM100,000 atau dipenjarakan selama tempoh tidak melebihi tiga tahun atau kedua-duanya.
Iskandar berkata, pihaknya memberi amaran kepada individu atau syarikat agar lebih bertanggungjawab dan menghormati harta intelek orang lain.
“Mana-mana individu mahupun syarikat yang melanggar undang-undang, terutama membabitkan penjualan dan pengedaran barangan tiruan akan dikenakan tindakan tegas mengikut undang-undang yang
dikuatkuasakan,” katanya. – K! ONLINE


Kerja dari rumah kurangkan pergerakan, interaksi
Oleh KOSMO!

22 Oktober 2020, 6:40 pm
KUALA LUMPUR- Arahan bekerja dari rumah bertujuan untuk mengurangkan pergerakan dan interaksi individu.
Menteri Kanan (Pertahanan), Datuk Seri Ismail Sabri berkata, kemungkinan untuk memutuskan rantaian jangkitan Covid-19 akan lebih berjaya jika pergerakan individu dapat dikurangkan.
“Ada pekerja yang sebahagiannnya tidak perlu berada di pejabat. Sebagai contoh, mereka yang bekerja di bahagian perundangan boleh menyediakan perjanjian di rumah, tetapi bahagian perakaunan perlu menyediakan gaji pada hujung bulan, mereka perlu ada di pejabat.
“Ada yang boleh kerja di rumah dan ada yang perlu kerja di lapangan, jadi kita tak boleh nak paksa semua orang kerja di rumah,” katanya pada sidang akhbar di sini hari ini.
Ujarnya, arahan itu selaras dengan kenyataan Ketua Pengarah Kesihatan, Tan Sri Noor Hisham Abdullah yang mahu orang ramai duduk di rumah seboleh mungkin.
Dalam pada itu, beliau berkata, syarikat akan menerima kesan sekiranya tidak mengeluarkan surat perlepasan kepada kakitangan.

“Majikan perlu tahu, jika pekerja mereka yang dibayar gaji penuh tidak datang kerja kerana kesilapan majikan tidak mengeluarkan syarikat, yang rugi ialah syarikat mereka sendiri,” katanya.
Katanya, tindakan kerajaan membenarkan pusat beli-belah dan pasar malam beroperasi mengambil kira faktor kelangsungan hidup peniaga.
“Sebab itu walaupun ada kebebasan untuk membeli-belah, kalau boleh hanya perlu seminggu sekali sahaja keluar, eloklah keluar seminggu sekali sahaja,” jelas beliau.
Semalam beliau mengumumkan arahan kerja dari rumah yang membabitkan hampir sejuta pekerja dalam bidang pengurusan dan penyeliaan bermula hari ini. – K! ONLINE


MIG akan bertindak, susulan video mirip Hun Haqeem
Oleh NUR EMIRA SAIZALI

22 Oktober 2020, 7:38 pm
KUALA LUMPUR – Pihak pengurusan Hun Haqeem, Metrowealth International Group (MIG) akan mengambil tindakan undang-undang terhadap individu yang menyebar video lucah dikatakan mirip pelakon tersebut dalam media sosial baru-baru ini.
Perkara tersebut disampaikan Pengarah Urusannya, David Teo menerusi sebuah video yang dimuat naik dalam akaun YouTube rasmi MIG semalam.
Menurut penerbit tersebut, pihaknya juga sudah mengenal pasti penyebar video lucah yang tular sejak beberapa hari lepas dalam semua media sosial.
“Hari ini, saya terpanggil untuk membuat penjelasan mengenai Hun Haqeem iaitu salah seorang artis di bawah pengurusan MIG.
“Kami sangat memandang serius situasi ini dan memberi amaran kepada individu terbabit untuk memadam video tersebut atau bakal berdepan tindakan undang-undang,” katanya.
Tambahnya, rentetan daripada penyebaran video lucah tersebut, banyak laporan berita palsu, artikel, video dan foto telah memaparkan wajah pelakon itu di beberapa platform media sosial.

GAMBAR tangkap layar video lucah mirip ‘Jekfer’ yang tular di laman media sosial.
“Saya telah mengumpul semua bahan bukti dan juga sudah berunding dengan peguam kami mengenai perkara ini.
“Kami sudah kenal pasti si penyebar dan harapnya dia dapat padam dan turunkan semua video dan artikel yang telah dimuat naik dalam media sosial.
“Saya tidak teragak-agak akan mengambil tindakan yang  sewajarnya kepada semua yang terlibat, semua bukti juga sudah direkod,” ujarnya.
Sementara itu, David juga sempat berpesan kepada semua pengguna media sosial supaya menggunakan kebijaksaan yang dianugerahkan dan tidak menyebar fitnah tentang individu lain
Sementara itu, Hun Haqeem atau nama sebenarnya Haqeem Hermy yang baru-baru ini muncul dalam klip video Siapa Tak Mahu nyanyian Datuk Seri Siti Nurhaliza itu masih gagal dihubungi.
Terdahulu, Kosmo! pada Selasa lalu melaporkan sebuah video lucah tular dalam media sosial dan lelaki dalam video tersebut dikatakan mirip pelakon yang terkenal menerusi drama Kampung People. – K! ONLINE


115 permohonan rentas negeri ditolak kerana alasan tidak kukuh
Oleh KOSMO!

22 Oktober 2020, 6:22 pm
Oleh NOR AZIHAN MD. GHAZALI
KLANG – Sebanyak 115 permohonan rentas negeri ditolak setakat ini sepanjang Perintah Kawalan Pergerakan Bersyarat (PKPB).
Ketua Polis Daerah Klang Selatan, Asisten Komisioner Shamsul Amar Ramli berkata, penolakan tersebut susulan alasan tidak kukuh untuk rentas negeri seperti bercuti dan menghantar isteri dan anak-anak pulang ke kampung halaman.
Katanya, sebanyak 2,900 permohonan direkodkan bermula 9 Oktober lalu hingga jam 12 tengah hari ini.
“Daripada jumlah itu, sebanyak 2,785 permohonan yang sudah diluluskan.
“Kelulusan itu diberikan kepada pemohon yang mempunyai alasan yang kukuh dan munasabah,” kata ketika sidang akhbar di Ibu Pejabat Polis Daerah (IPD) Klang Selatan, di sini hari ini.

Beliau menambah kelulusan untuk mendapatkan permohonan rentas negeri bergantung kepada sebab dan alasan pemohon.
“Jika kes yang dihadapi pemohon melibatkan hal-hal kecemasan, kelulusan akan diberikan dengan kadar segera.
“Berbeza dengan kes yang tidak melibatkan kecemasan, ia mengambil masa sekitar tiga hingga empat jam bagi membolehkan pegawai terlibat membuat semakan,” ujarnya. – K! ONLINE


Mesyuarat Bahagian, Perhimpunan Agung UMNO ditangguh
22 Oktober 2020, 6:45 pm
KUALA LUMPUR- Berikutan penularan wabak Covid-19, Mesyuarat Perwakilan UMNO Bahagian dan Perhimpunan Agung UMNO 2020 ditangguhkan sehingga tahun depan.
Setiausaha Agung UMNO, Datuk Seri Ahmad Maslan berkata, penangguhan itu selaras dengan Fasal 8.2 Perlembagaan UMNO.
“Fasal 8.2 Perlembagaan UMNO yang dirujuk berbunyi “Perhimpunan Agung Tahunan hendaklah diadakan sekali dalam setahun pada bila-bila masa yang ditetapkan oleh Majlis Tertinggi dengan syarat tidak lewat daripada 18 bulan dari tarikh Perhimpunan Agung yang lalu”.
Tarikh Perhimpunan Agung UMNO 2019 ialah pada 6 dan 7 Disember 2019. Maka 18 bulan selepas itu ialah selewatnya pada 5 Jun 2021,” katanya dalam satu kenyataan hari ini.
Tambah beliau, Fasal 8.2 Perlembagaan dibaca bersama Perkara 5.4 Peraturan Persidangan yang menyatakan, tarikh Perhimpunan Agung, tarikh Mesyuarat Perwakilan Bahagian dan tempoh Persidangan Cawangan adalah oleh Majlis Tertinggi.
Jelasnya, UMNO bersetuju bahawa tarikh Mesyuarat Perwakilan Bahagian ialah antara Mac hingga April 2021, manakala Perhimpunan Agung akan berlangsungkan antara Mei hingga Jun 2021.

Ahmad Maslan berkata, keputusan itu telahpun mendapat persetujuan secara majoriti daripada Ahli-ahli Majlis Kerja Tertinggi UMNO melalui resolusi secara edaran.
“Penangguhan ini melibatkan sekitar 764 persidangan iaitu empat mesyuarat perwakilan untuk setiap 191 UMNO Bahagian di seluruh negara.
“Oleh kerana begitu banyak perhimpunan yang melibatkan puluhan ribu orang, ianya kemungkinan berupaya untuk merebakkan wabak Covid-19,” ujarnya.
Justeru, Ahli Jawatankuasa UMNO Bahagian, Wanita, Pemuda dan Puteri di 191 bahagian disarankan mengadakan pelbagai aktiviti kebajikan prihatin rakyat dan ziarah kasih kepada yang memerlukan bantuan dalam kawasan masing-masing. -K! ONLINE


Penjara di Zon Utara, Selangor dan Felda Sahabat Lahad Datu dikenakan PKPD
22 Oktober 2020, 6:04 pm
KUALA LUMPUR – Kerajaan akan melaksanakan Perintah Kawalan Pergerakan Diperketatkan (PKPD) di penjara Zon Utara dan Zon Selangor serta kuarters perumahan penjara tersebut berkuat kuasa bermula hari ini sehingga 4 November.
Menteri Kanan (Keselamatan), Datuk Seri Ismail Sabri Yaacob berkata, lima penjara di zon utara ialah Pusat Koreksional Perlis, Penjara Sungai Petani, Penjara Taiping, Pusat Koreksional Kamunting dan Penjara Tapah.
Manakala Zon Selangor membabitkan Penjara Reman Sungai Buloh, Penjara Kajang, Penjara Wanita Kajang dan Pusat Koreksional Puncak Alam.
“Pergerakan keluar masuk tidak dibenarkan melibatkan kawasan ini termasuk lawatan oleh ahli keluarga tahanan adalah tidak dibenarkan.
“Pergerakan staf penjara ditentukan berdasarkan prosedur operasi standard (SOP) yang dikeluarkan oleh Jabatan Penjara manakala tahanan yang akan dibebaskan semasa tempoh PKPD akan diasingkan daripada tahanan yang lain,” katanya pada sidang akhbar harian di Kementerian Pertahanan di sini hari ini.
Kerajaan sebelum ini telah melaksanakan PKPD di beberapa penjara dan pusat tahanan melibatkan Penjara Alor Setar, Penjara Pokok Sena, Penjara Reman Pulau Pinang dan Penjara Seberang Perai.

Dalam pada itu, PKPD turut dilaksanakan di lokaliti Anjung Teduh Felda Sahabat Lahad Datu berkuatkuasa 24 November hingga 6 November.
“PKPD ini akan melibatkan 544 unit rumah dengan seramai 4,629 penduduk.
“Dengan pelaksanaan perintah ini semua penduduk dikehendaki mematuhi SOP yang ditetapkan antaranya tidak dibenarkan keluar daripada kawasan PKPD,” ujarnya.
Katanya, sedikit kelonggaran akan diberikan untuk aktiviti perniagaan kedai runcit untuk beroperasi dari pukul 6 pagi sehingga 6 petang bagi memberi peluang kepada penduduk membeli barang keperluan asas.
“Bagi kes kecemasan seperti sakit dan kematian, mereka dibenarkan untuk keluar tetapi perlu mengemukakan permohonan pergerakan kepada pihak polis.
“Bekalan keperluan makanan bagi yang memerlukan akan diagihkan oleh kerajaan negeri yang akan dikoordinasi Pusat Kawalan Operasi Bencana Negeri,” tambahnya.
Kerajaan turut melanjutkan PKPD di 6 lokaliti di Semporna, serta satu lokaliti di Kunak bermula 24 Oktober hingga 6 November masih terdapat penularan kes Cvoid-19 di kawasan tersebut.
6 lokaliti di Semporna ialah Kampung Bangau-Bangau, Kampung Panji, Kampung Air, Kampung Selamat, Kampung Simunul, Kampung Pinggir Bakau dan satu lokaliti di Kunak ialah Kampung Pangkalan. – K! ONLINE


Konvokesyen janji temu UiTM ditangguh 1 Disember depan
Oleh KOSMO!

22 Oktober 2020, 4:35 pm
Oleh ISKANDAR SHAH MOHAMED
SHAH ALAM – Konvokesyen Universiti Teknologi Mara (UiTM) ke-92 yang melibatkan 22,834 graduan
secara janji temu yang dijadualkan bulan depan ditangguhkan pada 1 Disember ini.
Ketua Perhubungan Awam, Media, Protokol dan Pengurusan Acara Jabatan Komunikasinya, Nora Noordin berkata, penangguhan itu dibuat selepas meneliti keselamatan dan kebajikan semua warga universiti ekoran situasi terkini pandemik Covid-19.
“UiTM mengambil maklum dengan perkembangan terkini penularan pandemik itu berdasarkan laporan Kementerian Kesihatan dan sidang media Menteri Kanan Keselamatan, Datuk Seri Ismail Sabri Yaakob.
“Berikutan itu, pengurusan tertinggi memutuskan konvokesyen secara janji temu tersebut dilakukan pada tarikh baharu iaitu bermula pada 1 Disember depan,” katanya dalam kenyataan di sini, hari ini.
Sehubungan itu, beliau menegaskan janji temu yang telah dibuat para graduan sebelum ini adalah terbatal dan tidak terpakai.

Justeru, semua graduan terlibat diminta mengisi dan mendaftar semula untuk tarikh baharu menerusi laman sesawang https://konvokesyen.uitm.edu.my/v1/.
“Mereka juga boleh melayari laman sesawang https://konvokesyen.uitm.edu.my/v1/ untuk mendapatkan maklumat terkini sesi penganugerahan itu atau menghubungi pegawai Bahagian Rekod Pelajar dan Konvokesyen melalui talian 03-55443110 atau 03-55443114.
“Sebarang kesulitan amat dikesali dan semua pihak terlibat diharap kekal tenang dan tabah dengan situasi yang dihadapi ketika ini,” katanya.
Pada bulan lalu, UiTM memaklumkan konvokesyen menggunakan norma baharu menerusi kaedah penganugerahan secara janji temu itu berlangsung selama dua bulan bermula 7 November depan melibatkan 22,834 graduan Diploma dan Ijazah di 14 kampusnya seluruh negara.
Sesi penganugerahan itu bergantung sepenuhnya kepada pemilihan lokasi kampus yang terletak berdekatan graduan tersebut.
Menerusi penganugerahan itu, graduan masih berpeluang memakai jubah konvokesyen, menerima skrol serta transkrip seperti istiadat konvokesyen secara konvensional dengan gambar mereka akan disatukan dengan gambar penganugerah yang ditetapkan. – K! ONLINE


Suami kongsi foto pegang payudara, Syatilla rasa tidak salah
Oleh MOHD. HAIKAL ISA

22 Oktober 2020, 5:49 pm
KUALA LUMPUR – Pelakon Syatilla Melvin merasakan bukan satu kesalahan suaminya, Shaheizy Sam berkongsi sekeping foto dirinya memegang payudaranya yang menjadi kecaman netizen baru-baru ini.
Kata Syatilla atau nama sebenarnya, Siti Nur Syatilla Amirol Melvin, 29, terpulang kepada interpretasi netizen untuk menghakimi foto berkenaan.
“Mulut netizen memang saya tidak boleh tutup. Apa yang suami atau diri saya sendiri kongsi di media sosial, ada sahaja yang tidak kena di mata mereka.
“Saya tidak rasa foto (pegang payudara) itu salah. Netizen ingin kritik, silakan. Saya rasa perkongsian foto itu satu perkara yang biasa. Mereka ingin hentam, saya buat tidak tahu sahaja,” katanya ketika dihubungi Kosmo! Online sebentar tadi.
Sementara itu, bekas finalis Dewi Remaja 2009/2010 itu memaklumkan dia baru melakukan menjalani pembedahan membuang tonsil di sebuah hospital swasta semalam.
“Sudah dua tahun saya menderita tonsil bengkak. Asyik demam sahaja dan saya nekad buat pembedahan apabila muncul bau-bau yang kurang menyenangkan datang dari mulut dan bahagian tekak.

“Alhamdulillah, saya lega dan bengkak pun sudah tiada sangat. Tidak boleh bercakap banyak sangat dan doktor menyarankan saya untuk berehat,” katanya lagi.
Syatilla dan Sam berkahwin pada 8 Februari 2016 dan dikurniakan dua orang cahaya mata iaitu Syeriv Samheizy, 3, dan Sarima Samheizy yang kini berusia setahun. – K! ONLINE


Warga emas hilang ditemui dalam keadaan lemah
Oleh KOSMO!

22 Oktober 2020, 5:24 pm
Oleh ROSLIZA MOHAMED
KOTA BHARU – Seorang warga emas yang dilaporkan hilang sejak kelmarin ditemui dalam keadaan lemah di kawasan hutan Kampung Lubuk Kawah Bukit Batu dekat Kuala Krai hari ini.
Mangsa, Hassan Ab Rahman, 68, ditemui oleh anggota Jabatan Bomba dan Penyelamat Malaysia (JBPM) dengan bantuan penduduk kampung kira-kira 9.45 pagi.
Difahamkan, warga emas itu menghidap alzheimer atau nyanyuk keluar dari rumahnya di kampung tersebut untuk mengambil barangnya yang tertinggal di kawasan hutan sebelum terlupa jalan pulang.
Ketua Balai Bomba dan Penyelamat Kuala Krai, Penolong Penguasa Bomba Muhammad Rizwan Arrafee Parsimin berkata, pihaknya menerima panggilan kecemasan mengenai kejadian kehilangan warga emas itu pada pukul 2.22 petang kelmarin.
Menurutnya, operasi pencarian dilakukan dengan segera bersama pegawai dan anggota seramai 10 orang dari Balai Bomba Kuala Krai dan Sungai Durian dengan bantuan Polis Diraja Malaysia dan Angkatan Pertahanan Awam (APM)

“Bomba berjaya mengesan jejak kasar warga emas itu, namun mangsa masih tidak ditemui pada hari kelmarin sehingga pencarian ditangguhkan pukul 6 petang.
“Pencarian mencari mangsa diteruskan semalam, namun masih gagal untuk menemui warga emas itu,” katanya ketika dihubungi Kosmo! hari ini.
Menurut Muhammad Rizwan, pasukan bomba menyambung pencarian warga emas itu dalam lingkungan 500 meter dari lokasi jejak kasar yang dijumpai pada awalnya.
Katanya, dalam tempoh satu jam pencarian, anggota bomba akhirnya menemui warga emas itu yang sudah tidak mampu berjalan.
“Mangsa ditemui dengan berpakaian lengkap, namun keadaannya sangat lemah.
“Kita mengeluarkan mangsa dari kawasan hutan dengan menggunakan alat pengusung sebelum dibawa ke Hospital Sultan Ismail Petra, Kuala Krai untuk pemeriksaan lanjut,” katanya.
Sementara itu, Ketua Polis Daerah Kuala Krai, Superintendan Suzaimi Mohamad ketika dihubungi Kosmo! berkata, polis menerima laporan mengenai kehilangan seorang warga emas.
Katanya, polis telah menjalan gerakan mencari mangsa bersama JPBM dan APM. – K! ONLINE


Polis Ipoh keluarkan 44 kompaun ingkar SOP PKPP
Oleh KOSMO!

22 Oktober 2020, 5:33 pm
Oleh ASLIZA MUSA
IPOH – Sebanyak 44 kompaun dikeluarkan atas pelbagai kesalahan mengingkari prosedur operasi standard (SOP) Perintah Kawalan Pergerakan Pemulihan (PKPP) di daerah ini sejak September lalu.
Timbalan Ketua Polis Daerah Ipoh, Superintenden Lee Swee Sake berkata, tidak memakai pelitup muka merekodkan jumlah kesalahan tertinggi diikuti gagal mematuhi penjarakan fizikal dan tiada pendaftaran menerusi aplikasi MySejahtera.
Katanya, kebanyakan kompaun itu juga dikenakan ke atas pemilik premis yang gagal merekodkan butiran pelanggan dan tiada penjarakan dua meter antara meja pelanggan.
“Tujuan operasi ini diadakan bukanlah bertujuan untuk mencari kesalahan sebaliknya bagi memberi kesedaran kepada orang ramai tentang pentingnya mematuhi SOP bagi mengekang penularan Covid-19.
“Apa yang penting, kita mahu mengembalikan semula daerah Ipoh ini kepada Zon Hijau setelah diisytiharkan Zon Kuning ekoran pengesanan kes positif Covid-19 di sini,” katanya ketika ditemui selepas menyertai operasi pemantauan dan pemeriksaan SOP PKPP di beberapa premis di sini hari ini.

Menurutnya, sebanyak 85 premis dikenakan kompaun dalam tempoh sama di mana 44 kompaun dari polis manakala Kementerian Kesihatan dan Majlis Bandaraya Ipoh  masing-masing dengan 37 dan dua kompaun.
Katanya, bayaran kompaun boleh dilakukan di Pejabat Kesihatan Daerah Kinta dalam tempoh dua minggu.
“Kegagalan membayar kompaun akan menyebabkan tindakan mahkamah diambil ke atas mereka,” katanya. – K! ONLINE


Kerajaan Perak hulur dana bantu Sabah
Oleh KOSMO!

22 Oktober 2020, 4:28 pm
Oleh ZAKI SALLEH
IPOH – Kerajaan negeri Perak akan menghulurkan dana bagi membantu rakyat Sabah yang terjejas berikutan penularan Covid-19 ketika ini sekali gus sebagai tanda prihatin dan sokongan moral kepada penduduk di sana.
Menteri Besar Perak, Datuk Seri Ahmad Faizal Azumu berkata, perkara itu telah pun diputuskan pada Mesyuarat Exco Kerajaan Negeri baru-baru ini manakala jumlah sumbangan pula akan diumumkan dalam masa terdekat.
Menurut beliau, kerajaan dan rakyat negeri Perak turut mendoakan keselamatan penduduk di Sabah serta pada masa sama mengharapkan mereka bertabah menghadapi dugaan ketika ini.
“Kerajaan negeri akan menyerahkan sumbangan khas tabung Covid-19 ini bagi memberi bantuan kewangan kepada kerajaan negeri Sabah. Jumlah dana nanti kita akan beritahu.
“Pada masa ini rakyat Sabah perlu dibantu. Kita wajar memberikan pertolongan dalam keadaan sukar selain berdoa pandemic Covid-19 di sana terkawal dan keadaan kembali pulih,” ujarnya.

Beliau berkata demikian ketika ditemui pemberita semasa hadir pada Majlis Penyampaian Insentif Kemenangan Sukan Hoki dan Kriket Perak di sini hari ini.
Kes jangkitan Covid-19 di Sabah membimbangkan apabila pendemik itu semakin meningkat terutama pada Pilihan Raya Negeri (PRN) Dewan Undangan Negeri (DUN) Sabah yang berakhir 26 September lalu.
Pada ketika ini jumlah kes Covid-19 di Sabah mencatatkan kira-kira 9,290 kes iaitu yang tertinggi di negara ini. – K! ONLINE


Tuah Setia sedia sanitasi percuma kereta pelanggan
Oleh KOSMO!

22 Oktober 2020, 4:25 pm
Oleh ISKANDAR SHAH MOHAMED
SHAH ALAM – Sebuah pusat kecantikan kenderaan di Setia Alam di sini mengambil pendekatan sendiri dengan menyediakan semburan sanitasi secara percuma kepada pelanggannya sejak awal bulan ini bagi mengekang penularan Covid-19.
Inisiatif murni syarikat Tuah Setia itu bertujuan memastikan semua kenderaan terutama bahagian dalaman bebas daripada pandemik tersebut.
Pemilik syarikat itu, Naseer Hamid, 31, berkata, idea itu timbul selepas mendapati sebahagian besar pelanggan enggan keluar daripada kereta ketika cucian dilakukan di premis berkenaan.
“Sejak memulakan perniagaan pada Julai lalu, saya pelik melihat lima daripada 10 pelanggan sanggup berada di dalam kereta sehingga habis proses cucian.
“Apabila ditanya punca tindakan sedemikian, mereka memaklumkan enggan keluar kerana bimbang dijangkiti Covid-19,” katanya ketika ditemui Kosmo! hari ini.

Justeru, menurut bapa kepada anak itu, dia mengeluarkan modal sendiri untuk membeli peralatan dan cecair semburan sanitasi.
“Semburan itu diberikan secara percuma pada setiap hari kepada semua pelanggan yang datang mencuci dan paling bagi saya adalah kepuasan pelanggan.
“Orang ramai tidak perlu bimbang kerana produk cecair sanitasi yang digunakannya mendapat kelulusan daripada Kementerian Kesihatan.
Mengulas lanjut, Naseer berkata, semburan sanitasi itu akan disediakan sehingga tempoh yang diperlukan terutama sepanjang Perintah Kawalan Pergerakan Bersyarat (PKPB).
“Langkah seumpama itu turut diharap mampu membantu usaha kerajaan yang giat memerangi peningkatan kes Covid-19 ketika ini,” katanya. – K! ONLINE


Gagal seludup 100 kg daun ketum ke Thailand
Oleh KOSMO!

22 Oktober 2020, 5:56 pm
Oleh NUR NAZLINA NADZARI
KUALA PERLIS – Cubaan seorang tekong untuk menyeludup 100 kilogram (kg) daun ketum bernilai RM3,000 ke Thailand berjaya dipatahkan Maritim Malaysia (APMM) di perairan Kuala Perlis di sini hari ini.
Bot kayu dinaiki tekong tersebut ditahan bot peronda APMM dalam Op Khas pada kedudukan 0.1 batu nautika dari muara Kuala Perlis kira-kira pukul 6.50 pagi tadi.
Pengarah Zon Maritim Kuala Perlis, Komander Maritim Mohd. Shafie Paing berkata, hasil maklumat risikan, pihaknya mengesan sebuah bot yang sedang menuju ke sempadan perairan Malaysia-Thailand dalam keadaan mencurigakan.
“Sebaik menyedari kehadiran pihak berkuasa, tekong bertindak melarikan diri dengan menukar haluan ke daratan berhampiran.
“Bot peronda APMM bagaimanapun berjaya memintas dan menahan bot tersebut,” katanya dalam satu kenyataan di sini hari ini.

Kata beliau, tekong bot kayu itu kemudian bertindak terjun ke dalam laut dan berenang menuju ke kawasan hutan paya bakau berhampiran.
“Pemeriksaan lanjut ke atas bot berkenaan menemui bungkusan hitam disyaki mengandungi daun ketum seberat 100 kg yang dipercayai cuba diseludup ke negara jiran,” ujarnya.
Tambahnya, selain ketum, pihaknya turut merampas sebuah bot kayu berserta enjin sangkut bergalah dengan nilai keseluruhan rampasan berjumlah RM5,000.
“Kes disiasat di bawah Seksyen 30 (3) Akta Racun 1952,” katanya. – K! ONLINE


6 suspek ugut YouTuber diberkas
Oleh MOHD SHARKAWI LONDING

22 Oktober 2020, 5:52 pm
JOHOR BAHRU – Polis Johor berjaya memberkas enam lelaki disyaki terlibat dengan kejadian ugutan jenayah ke atas personaliti media sosial (YouTuber) dalam lima serbuan berasingan di Johor Bahru dan Ayer Hitam, Batu Pahat dekat sini.
Ketua Polis Johor, Datuk Ayob Khan Mydin Pitchay berkata, kesemua suspek yang berusia antara 25 hingga 35 tahun itu ditahan dalam serbuan antara 15 hingga 18 Oktober lalu.
Menurutnya, kejadian ugutan itu tular di laman sosial pada 3 Oktober lalu, kira-kira pukul 8.30 malam.
“Rakaman video berdurasi 11 minit 50 saat itu memaparkan tiga youtuber mendedahkan rumah kakak, rakan serta pejabat mereka di Johor Bahru dan Kulai disimbah cat serta khianat dengan api.
“Mereka secara terus meminta saya untuk mengesan dan mengambil tindakan terhadap suspek yang terlibat.
“Hasil maklumat dan risikan pihak polis, kita berjaya mengesan dan memberkas enam suspek menerusi lima serbuan berasingan di sekitar Ayer Hitam dan Johor Bahru,”katanya.

Beliau berkata demikian pada sidang akhbar di Ibu Pejabat Polis Kontinjen  Johor hari ini.
Hadir sama ialah Timbalan Ketua Polis Johor, Datuk Khaw Kok Chin.
Ayob Khan berkata, siasatan polis turut mendapati suspek dipercayai terlibat dalam kegiatan pemberi pinjaman wang tidak berlesen atau ah long.
Kosmo! pada 6 Oktober lalu melaporkan tiga personaliti YouTube tempatan membuat laporan polis setelah menerima ancaman oleh sindiket pinjaman tidak berlesan atau ah long.- K! ONLINE


Maqis gagalkan cubaan bawa masuk 65kg kerang, siput barai
Oleh KOSMO!

22 Oktober 2020, 5:43 pm
Oleh SHAARANI ISMAIL
IPOH – Jabatan Perkhidmatan Kuarantin dan Pemeriksaan Malaysia (Maqis) berjaya mematahkan cubaan membawa masuk kerang dan siput barai laut dari Indonesia.
Hasil laut berkenaan ditemuinketika pemeriksaa di Pintu Masuk Maqis Pelabuhan Lumut, semalam.
Pengarah Maqis Perak, Rozita Superman berkata, ketika pemeriksaan dijalankan, pihaknya mendapati kerang dan siput barai laut itu diletakkan dalam tong yang sama yang berisi dengan ikan.
“Kerang dan barai laut berkenaan diletakkan di bahagian bawah timbunan ikan bagi mengaburi mata pegawai penguatkuasa Maqis .
“Pemeriksaan mendapati, kerang berkenaan telah mati dan masih tercemar dengan lumpur,” katanya dalam kenyataan di sini hari ini.

Rozita berkata, kerang dan barai laut yang cuba dibawa masuk itu tidak mempunyai Permit Import sah yang dikeluarkan oleh Maqis .
Katanya, perbuatan mengimport keluaran pertanian tanpa permit import dikeluarkan Maqis adalah satu kesalahan mengikut Seksyen 11(1), Akta Perkhidmatan Kuarantin dan Pemeriksaan Malaysia 2011.
Beliau berkata, sabit kesalahan boleh didenda tidak melebihi RM100,000 atau penjara maksimum enam tahun atau keduanya sekali.
“Maqis sentiasa menjalankan pemeriksaan di pintu masuk negara dengan teliti untuk memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar.
“Keseluruhan hasil laut yang dirampas adalah seberat kira-kira 65 kilogram dan dianggarkan bernilai RM580,” katanya. – K! ONLINE


Tajuk berbaur fitnah, Aaron Aziz beri amaran kepada blogger
Oleh NUR EMIRA SAIZALI

22 Oktober 2020, 5:26 pm
KUALA LUMPUR – Pelakon terkenal, Datuk Aaron Aziz berang apabila seorang pemilik blog menulis tajuk berbaur fitnah terhadap keluarganya dalam satu hantaran di Facebook baru-baru ini.
Amaran tersebut disampaikan sendiri oleh Aaron menerusi video di Facebook dengan meminta blogger tersebut memadam entri bertajuk: “Aaron Aziz k4ntoi dengan isteri berasmara dengan perempuan lain” Bukti pun dah ada”.
Entri sebuah blog yang didakwa menulis tajuk berbaur fitnah mengenai Aaron dan isteri baru-baru ini.
Menurut pelakon filem KL Gengster itu, dia memberi amaran kepada pemilik blog tersebut supaya memadam video tersebut dengan kadar segera.
“Saya nak beritahu penulis blog itu, kalau nak buat tajuk artikel tentang diri dan keluarga aku, jangan tulis tajuk fitnah.
“Sekarang aku bagi kau amaran supaya turunkan video tersebut segera atau kau akan tengok apa yang akan berlaku selepas ini,” tegasnya.
Tambah Aaron atau nama sebenarnya Aaron Mustapha Aziz,44, blog tersebut tidak seharurnya membuat tajuk begitu semata-mata untuk menairk pembaca.

“Jangan nak buat kelakar setakat nak tarik orang baca blog bo**h itu.
“Aku beri amaran selama tiga jam supaya pemilik blog itu tarik semula entri terbabit. Kalau tidak, saya akan buat laporan polis dan tengoklah apa yang akan terjadi,” katanya dalam video tersebut.
Bagaimanapun, tidak lama kemudian, pemilik blog tersebut telah memadam entri berkenaan.
Aaron juga telah memadam video amaran pertama itu dan memuat naik video kedua berdurasi 50 saat dalam Instagramnya hari ini.
“Aku bagi korang muka, korang bagi aku muka. Itu cara yang betul. Lain kali jangan nak buat blog dan tajuk b**oh yang mendatangkan fitnah dengan cara yang salah.
“Mengaibkan orang, menfitnah orang buat apa? Kalau nak buat sesuatu, mulakan dengan niat yang baik. Jangan terikut-ikut tulis tajuk yang bo**h itu. jadikan pengajaran,” katanya.
Difahamkan, amaran tersebut ditujukan kepada pemilik blog menulis kisah Aaron yang meninggalkan komen berbentuk gurauan romantis dalam satu hantaran foto pelakon Bollywood terkenal, Pretty Zinta baru-baru ini.
Menerusi foto yang dikongsikan pelakon Bollywood itu, Aaron Aziz sempat meninggalkan komen memanggil pelakon tersebut dengan panggilan sayang.
Bahkan, dia turut bergurau dengan menulis komen merindui pelakon Kal Ho Naa Ho tersebut dalam bahasa Melayu. – K! ONLINE


Bandar Lumut lengang gara-gara berita palsu Covid-19
Oleh KOSMO!

22 Oktober 2020, 3:11 pm
Oleh SHAMSUL KAMAL AMARUDIN
LUMUT – Gara-gara tular gambar ambulans bersama petugas memakai sut peralatan perlindungan diri (PPE) berhenti di depan sebuah restoran, bandar ini ibarat ‘diserang garuda’ apabila sepi kekurangan pengunjung sejak semalam.
Penyebaran gambar itu dalam media sosial sejak kelmarin menyebabkan orang ramai bimbang datang ke bandar ini kerana menyangka ada pesakit positif Covid-19 yang berkunjung ke restoran itu.
Ketua Polis Daerah Manjung, Asisten Komisioner Nor Omar Sappi, berkata apa yang sebenarnya berlaku ialah ada seorang pelanggan restoran nasi kandar itu yang mengadu sakit dada dipercayai akibat serangan jantung.
“Berikutan itu, ambulan datang untuk membawa lelaki itu ke Hospital Seri Manjung (HSM).
“Kakitangan hospital yang datang perlu memakai PPE sebab ia adalah prosedur operasi standard (SOP) sepanjang tempoh wabak Covid-19,” katanya ketika dihubungi di sini hari ini.

Beliau mengingatkan orang ramai agar tidak menyebarkan atau menularkan berita palsu dan sesiapa berbuat demikian boleh dikenakan tindakan
mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998.
Sementara itu, pemilik Restoran Nasi Kandar Lumut, Dulkibali Jamaludin, berkata kejadian sebenar berlaku ialah satu keluarga datang ke premisnya kira-kira pukul 1.30 tengah hari Selasa lalu.
Katanya, tidak lama kemudian ketua keluarga berkenaan iaitu seorang lelaki berusia 50-an mengadu sakit dada dan isterinya kemudian meminta bantuan pihaknya bagi menghubungi ambulans.
Menurut beliau, ambulans datang tidak lama kemudian dan membawa lelaki itu ke HSM dan pada masa sama ada individu mengambil gambar berkenaan dan memyebarkannya dalam media sosial.
“Akibat penyebaran gambar itu, orang ramai takut datang ke Lumut sebab menyangka ada pesakit Covid-19 di sini, termasuk restoran saya ini tiada yang datang. Ramai peniaga lain marah saya disebabkan kejadian itu kerana premis mereka tidak dikunjungi pelanggan.
“Saya sudah dapatkan penjelasan HSM dan Ibu Pejabat Polis Daerah (IPD) Manjung yang mengesahkan pelanggan restoran saya itu bukan pesakit Covid-19,” katanya yang turut memberi penjelasan perkara berkenaan dalam kumpulan WhatsApp dan Facebook peniaga di Lumut.
Beliau berkata, antara 50 hingga 60 peratus perniagaan di bandar Lumut merosot dalam tempoh dua hari ini berikutan penularan gambar tersebut.
Sementara itu, Pengerusi Persatuan Peniaga Lumut, Sabaruddin Hassan, meminta semua pihak tidak salah faham terhadap kehadiran ambulans bersama petugas membawa seorang pelanggan restoran yang mengadu sakit dada.
“Harap tidak cepat melatah. Kesian kepada para peniaga seperti kami, kesannya agak ketara,” katanya dalam satu hantaran di laman sosial semalam. – K! ONLINE


Bekalan elektrik di dua premis judi haram di Manjung dipotong
Oleh KOSMO!

22 Oktober 2020, 2:59 pm
Oleh SHAMSUL KAMAL AMARUDIN
LUMUT – Bekalan elektrik dipotong di dua premis yang dikenal pasti melakukan aktiviti perjudian dalam talian, dalam satu operasi khas di sekitar daerah Manjung di sini petang semalam.
Ketua Polis Daerah Manjung, Asisten Komisioner Nor Omar Sappi berkata, ia membabitkan dua premis di lokasi berlainan yang dikenal pasti menjalankan perjudian loteri tanpa lesen di bawah Seksyen 9(1) Akta Rumah Judi Terbuka (ARJT) 1953.
“Premis pertama adalah sebuah kedai telekomunikasi beralamat di Seri Manjung dan ia pernah diserbu oleh polis sebanyak 10 kali sebelum ini,” katanya dalam satu kenyataan hari ini.
Menurutnya, premis kedua adalah sebuah kedai runcit beralamat di Taman Mas Kampung Koh, Sitiawan dan premis itu telah dikenakan tindakan oleh polis sebanyak lima kali atas kesalahan sama sebelum ini.
Katanya, operasi dari pukul 3.30 hinggga 5 petang di sekitar kawasan pentadbiran Balai Polis Sitiawan itu disertai pegawai-pegawai dan anggota Ibu Pejabat Polis Daerah (IPD) Manjung bersama dua kakitangan Tenaga Nasional (TNB) Seri Manjung.

Beliau berkata, mulai 1 Januari lalu hingga semalam, sebanyak 10 premis telah dikenakan tindakan pemotongan bekalan elektrik di daerah Manjung.
“IPD Manjung tidak akan berkompromi dengan mana-mana individu dan premis yang menjalankan aktiviti perjudian haram.
“Pemotongan bekalan elektrik ke atas premis perjudian haram akan dilaksanakan secara komprehensif dan berterusan dalam membanteras kegiatan ini,,” katanya.
Nor Omar mengingatkan semua pemilik premis yang masih terus berdegil menjalankan kegiatan perjudian haram agar menghentikannya dengan segera kerana tindakan berterusan akan diambil bagi memastikan daerah Manjung bersih daripada aktiviti tidak bermoral itu.
Katanya, kerjasama orang ramai dalam menyalurkan maklumat tentang aktiviti perjudian seperti itu amat dihargai dan diharapkan akan berterusan pada masa-masa akan datang. – K! ONLINE


Dua beranak maut elak ular sawa
Oleh KOSMO!

22 Oktober 2020, 3:15 pm
Oleh NIK NUR IZZATUL HAZWANI NIK ADNAN
DUNGUN – Gara-gara cuba mengelak seekor ular sawa, dua beranak maut selepas kereta Proton Gen 2 dinaiki mereka hilang kawalan lalu terbabas sebelum merempuh sebuah kenderaan pacuan empat roda di Kilometer 61, Jalan Jerangau – Jabor berhampiran Bukit Besi dekat sini hari ini.
Dalam kejadian pada pukul 9 pagi itu, Mohamed Jenal , 61, dan anak perempuannya, Mardiah Mohamed, 26, meninggal dunia di lokasi kejadian akibat kecederaan parah di bahagian kepala.
Ketua Polis Daerah Dungun, Superintendan Baharudin Abdullah berkata, sewaktu kejadian, Mohamed dan anak perempuannya dikatakan dalam perjalanan ke pusat bandar Dungun dari rumah mereka di Felda Jerangau Barat dekat sini.
“Sewaktu tiba di lokasi kejadian, Mohamed yang memandu kereta Proton Gen 2 dikatakan terperanjat melihat seekor ular sawa sedang melintas jalan.
“Kereta dipandunya hilang kawalan lalu terbabas ke laluan bertentangan sebelum bertembung dengan sebuah kenderaan pacuan empat roda, Mitshubishi Triton,” katanya kepada Kosmo! di sini hari ini.

Baharudin berkata, mayat kedua-dua mangsa yang tersepit di dalam kereta Proton Gen 2 tersebut berjaya dikeluarkan sepasukan anggota bomba dari Balai Bomba dan Penyelamat Bandar Al Mukhtafi Billah Shah di sini.
Menurut beliau, mayat Mohamed dan Mardiah telah dihantar ke Unit Forensik Hospital Dungun di sini untuk dibedah siasat. – K! ONLINE


Utamakan agenda rakyat, ekonomi negara lebih penting berbanding politik
Oleh KOSMO!

22 Oktober 2020, 4:19 pm
Oleh ZAKI SALLEH
IPOH – Semua pemimpin politik khususnya dalam Perikatan Nasional (PN) perlu memberi tumpuan serta menyokong usaha yang sedang dilakukan kerajaan bagi menjamim keselamatan rakyat menghadapi pandemik Covid-19 ketika ini serta proses memulihkan kembali ekonomi negara.
Ini kerana agenda rakyat perlu diberi tumpuan selain membantu mereka yang dihimpit kegelisahan.
Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu berkata, peranan sama juga perlu dimainkan oleh pemimpin pembangkang kerana situasi pada masa ini memerlukan sokongan daripada semua pihak tanpa mengira fahaman politik.
Tegas beliau, rakyat lebih gembira apabila ahli-ahli politik membelakangkan agenda masing-masing sebaliknya memberi fokus kepada agenda negara menangani cabaran ekonomi dan kesihatan.
“Seperti saya jelaskan sebelum ini termasuk semasa dalam Pakatan Harapan selepas Pilihan Raya Umum iaitu apabila tiba masanya untuk berpoltik maka kita politiklah bersungguh-sungguh.

“Tetapi sekarang adalah masa untuk kita berkhidmat kepada rakyat, jadi laksanakan tanggungjawab kita sama ada sebagai kerajaan atau pembangkang,” ujarnya ketika ditemui semasa hadir pada Majlis Penyampaian Insentif Kemenangan Sukan Hoki dan Kriket Perak di sini hari ini.
Beliau berkata demikian semasa diminta mengulas kenyataan Presiden UMNO, Datuk Seri Dr. Ahmad Zahid Hamidi yang mengumumkan gencatan politik serta pendirian UMNO mendukung kerajaan PN dalam memberi tumpuan terhadap agenda membantu rakyat dan negara berdepan pandemik Covid-19 serta kegawatan ekonomi.
Gencatan politik yang diumumkan semalam disifatkan sebagai langkah terbaik bagi menjamin keselamatan rakyat dan memastikan usaha memulihkan ekonomi negara tidak terjejas.
Mengulas lanjut, Ahmad Faizal turut berharap selepas ini tiada lagi mana-mana pemimpin yang cuba mengambil kesempatan menggugat keharmonian negara menerusi kenyataan atau pendirian politik yang boleh menyebabkan kegelisahan rakyat.
Sementara itu, beliau yang juga Menteri Besar Perak berkata, hubungan serta persefahaman dalam kalangan kepimpinan kerajaan negeri masih utuh dalam suasana muafakat antara Bersatu, UMNO dan Pas.
Ahmad Faizal bagaimana pun enggan memberi ulasan ketika ditanya behubung isu pelantikan Ahli Dewan Undangan Negeri (ADUN) Pengkalan Hulu, Datuk Aznel Ibrahim sebagai Setiausaha Politik yang baharu kepada Menteri Besar Perak yang didakwa dilakukan tanpa mendapat pandangan pemimpin UMNO negeri.
“Saya tak komen sebab saya ada hubungan yang baik dengan Pengerusi UMNO negeri, Datuk Saarani Mohamad. Begitu juga hubungan baik serta persefaham bersama Pas,” jelasnya.
Malah katanya, barisan Exco Kerajaan Negeri juga baru selesai bermesyuarat bagi membincangkan langkah-langkah yang perlu diambil dalam mengawal penularan Covid-19 di negeri itu. – K! ONLINE


Menyamar pengurus urusan pasar raya untuk tipu menangi kereta
Oleh MOHD YUNUS YAKKUB

22 Oktober 2020, 3:58 pm
SHAH ALAM – Taktik licik seorang penganggur yang menyamar sebagai pengurus besar rangkaian pasar raya di negara ini dengan menipu mangsa memenangi kereta, tumpas selepas diberkas di Jalan Johor, Pelabuhan Klang di sini baru-baru ini.
Penahanan suspek lelaki berusia 41 tahun itu dilakukan pukul 2 petang pada 17 Oktober lalu.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata, berdasarkan siasatan suspek bergerak aktif secara solo sejak dua bulan lalu dengan menyasarkan kelompok lelaki warga emas berusia 65 hingga 70 tahun.
Katanya, mangsa akan didekati sebaik selesai membeli barangan daripada pasar raya secara bersendirian dengan kegiatan dilakukan di antara pukul 10 pagi hingga 1 tengah hari.
“Suspek yang berpakaian kemas itu akan memperkenalkan diri sebagai pengarah urusan dengan nama Desmond Leedengan memberikan kadnya sebelum menyatakan mangsa memenangi kereta jenis Toyota Vios atau Avanza.
“Mangsa yang terperdaya akan dibawa oleh suspek menaiki keretanya sebelum diminta kad kredit atau debit bersama nombor pin dan lesen memandu untuk tujuan salinan bagi menuntut hadiah kereta. Sebaik memperolehi kesemua itu, mangsa akan ditinggalkan di satu-satu kawasan dan diminta menunggu suspek,” katanya pada sidang akhbar di sini hari ini.

Kata beliau, berdasarkan hasil siasatan mendapati suspek terlibat di tujuh buah daerah iaitu Ampang Jaya, Klang Selatan, Klang Utara, Serdang, Shah Alam, Petaling Jaya dan Subang Jaya melibatkan 46 mangsa dengan nilai kerugian RM456. 542.54.
Difahamkan nilai kerugian bagi seseorang mangsa di antara RM50 hingga RM80,000.
“Kita berjaya merampas 32 keping kad mesing pengeluaran wang automatik dan 10 keping kad kredit dan debit, 58 keping kad perniagaan tertera nama Desmond Lee dan enam lesen memandu milik mangsa.
“Semakan rekod mangsa pernah dipenjarakan selama tujuh tahun bermula 2008 mengikut Seksyen 304 Kanun Keseksaan selain terlibat dalam kes menceroboh yang disiasat mengikut Seksyen 448,” katanya.
Sehubungan itu, Muhammad Yazid turut meminta orang ramai yang pernah ditipu oleh suspek untuk hadir membuat laporan bagi melengkapkan kertas siasatan yang disiasat mengikut Seksyen 420 Kanun Keseksaan. – K! ONLINE


Penunggang maut motosikal rempuh tayar treler
Oleh KOSMO!

22 Oktober 2020, 2:49 pm
Oleh ROSLIZA MOHAMED
KOTA BHARU – Seorang penunggang motosikal maut selepas merempuh tayar serbuah treler yang membawa muatan balak di Kilometer 96.5, Jalan Kota Bharu-Gua Musang dekat Kuala Krai malam kelmarin.
Dalam kejadian pada pukul 10.20 malam itu, mangsa, Ahmad Ilyas Kamarudin, 23, yang menunggang motosikal jenis Yamaha Y15 maut di lokasi kejadian akibat mengalami kecederaan parah di bahagian kepala, dada dan badan.
Ketua Polis Daerah Kuala Krai, Superintendan Suzaimi Mohamad berkata, siasatan awal mendapati, mangsa sedang dalam perjalanan dari arah Gua Musang dengan menunggang motosikal.
Katanya, sewaktu tiba di lokasi kejadian, treler itu yang sedang dalam perjalanan menuju ke Gua Musang telah melintas jalan raya itu.
“Insiden itu menyebabkan motosikal mangsa yang tidak sempat mengelak sebelum merempuh bahagian tayar belakang kanan sebuah treler membawa muatan kayu balak.

“Akibat perlanggaran itu, mangsa mengalami kecederaan parah pada bahagian kepala, dada dan badan sebelum disahkan meninggal dunia di tempat kejadian,” katanya ketika dihubungi Kosmo! hari ini.
Menurut Suzaimi, mayat Ahmad Ilyas dibawa ke Hospital Sultan Ismail Petra, Kuala Krai untuk bedah siasat sebelum jenazahnya dituntut oleh keluarga dari Felda Aring, Gua Musang untuk urusan pengkebumian.
Katanya, bagaimanapun, pemandu treler berusia 59 tahun tidak mengalami sebarang kecederaan.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Kerja dari rumah: Majikan perlu bayar gaji seperti biasa
Oleh NOR IDAYU BOSRO

22 Oktober 2020, 3:03 pm
PUTRAJAYA – Bayaran gaji pekerja yang bekerja di rumah (BDR) sepanjang tempoh Perintah Kawalan Pergerakan Bersyarat (PKPB) perlu dibuat seperti biasa.
Menteri Sumber Manusia, Datuk M. Saravanan berkata, majikan tidak boleh memaksa atau mengarahkan pekerja menggunakan Cuti Tahunan atau mengambil Cuti Tanpa Gaji.
Beliau berkata, perkara itu selaras dengan perintah dan kenyataan yang dikeluarkan oleh Kementerian Sumber Manusia (KSM) ketika Perintah Kawalan Pergerakan (PKP) pada Mac lalu.
“Berhubung arahan bekerja dari rumah, KSM menegaskan bahawa bayaran gaji adalah seperti biasa dan majikan tidak boleh memaksa atau mengarahkan pekerja menggunakan Cuti Tahunan atau mengambil Cuti Tanpa Gaji,” katanya dalam satu kenyataan di sini semalam.
Saravanan berkata, majikan boleh berbincang dengan pekerja dalam apa jua tindakan serta keputusan yang diambil demi kepentingan bersama.
Sebarang pertanyaan lanjut boleh menghubungi Jabatan Tenaga Kerja Semenanjung Malaysia (JTKSM) melalui talian 03-8886 2352, 03-8886 2409 atau 03-8888 9111.

Kosmo! pada 21 Oktober lalu melaporkan kira-kira sejuta pekerja sektor awam dan swasta di peringkat pengurusan dan pengawasan di kawasan zon merah diarahkan bekerja dari rumah bermula semalam.
Arahan itu akan membabitkan pekerja di Kuala Lumpur, Putrajaya, Labuan, Selangor dan Sabah yang dikenakan PKPB sehingga 27 Oktober ini. – K! ONLINE


Geng Atam tumpas
Oleh KOSMO!

22 Oktober 2020, 4:11 pm
Oleh NOR AZIHAN MD. GHAZALI
KLANG – Kegiatan enam ahli Geng Atam yang aktif mencuri motosikal dan samun sejak lima tahun lalu bagi membeli dadah tumpas selepas diberkas dalam dua serbuan berasingan di dua buah daerah, baru-baru ini.
Kesemua suspek berusia 20 hingga 43 tahun termasuk ketua geng tersebut bermula pukul 3.30 pagi pada 19 Oktober lalu.
Ketua Polis Daerah Klang Selatan, Asisten Komisioner Shamsul Amar Ramli berkata, serbuan pertama dilakukan di sebuah hotel di USJ, Subang Jaya yang memberkas ketua geng tersebut berusia 26 tahun yang dikenali Atam.
Katanya, siasatan lanjut terhadap suspek itu membawa penahanan lima lagi ahli geng tersebut di Telok empat buah rumah di sekitar Panglima Garang, Kuala Langat.
“Turut dirampas dalam dua serbuan tersebut adalah beberapa motosikal curi termasuk Yamaha
LC dan Lagenda, Honda EX5 dan peralatan digunakan untuk aktiviti samun serta dadah jenis syabu.

“Siasatan mendapati empat daripada ahli geng ini merupakan adik-beradik dan mencuri motosikal bagi membeli dadah untuk kegunaan diri sendiri,” katanya pada sidang akhbar di sini hari ini.
Menurut beliau, pihaknya turut menahan 15 lagi suspek daripada kumpulan berlainan yang mempunyai rangkaian dengan Geng Atam dalam menjadi orang tengah dan pembeli motosikal curi tersebut.
Ujar Shamsul Amar, hasil siasatan lanjut mendapati Geng Atam ini turut aktif melakukan samun di pasar pagi di daerah ini dengan menyasarkan warga asing.
“Semakan mendapati kesemua 21 suspek yang ditahan termasuk Geng Atam mempunyai rekod lampau berkaitan samun dan dadah.
“Saringan ujian air kencing turut mendapati enam daripadanya positif dadah,” jelasnya.
Kes disiasat mengikut Seksyen 395, 397, 379 (A) Kanun Keseksaan dan Seksyen 12 (2) Akta Dadah Berbahaya 1952. – K!ONLINE


Covid-19: Lagi sekolah ditutup di NS
Oleh KOSMO!

22 Oktober 2020, 2:55 pm
Oleh NOR AINNA HAMZAH
REMBAU – Sekolah Menengah Kebangsaan Datuk Undang Haji Adnan (SMK DUHA), dekat sini, ditutup mulai esok hingga 29 Oktober ini berikutan seorang pelajarnya disahkan positif Covid-19 hari ini.
Menurut sumber, sekolah itu akan ditutup mulai esok (23) hingga 29 Oktober ini dan semua pelajar asrama diminta pulang ke rumah masing-masing kecuali mereka yang berada di zon merah atau rentas negeri.
“Pihak sekolah turut mengarahkan ibu bapa menjemput anak-anak mereka di asrama pada petang ini sebelum pukul 6 petang.
“Pelajar yang positif Covid-19 berkenaan merupakan pelajar lelaki tingkatan satu. Tindakan ujian swab Covid-19 sedang dijalankan oleh kakitangan kesihatan membabitkan individu yang sama-sama menaiki van sekolah bersama pelajar yang disahkan Covid-19 berkenaan,” katanya, di sini, tadi.
Sumber berkata, semua guru dan kakitangan sekolah kecuali pekerja pembersihan dan keselamatan diminta berada di rumah masing-masing dan menjalani kuarantin kendiri sehingga tarikh tersebut.

Pengerusi Jawatankuasa Pengurusan Bencana Daerah (JPBD) Rembau, Mohamad Najib Mustafa ketika dihubungi menyatakan setakat pukul 2 petang ini, maklumat rasmi berkenaan penutupan berkenaan masih belum diperoleh.
Sementara itu, dalam satu surat rasmi Pengarah Jabatan Hal Ehwal Agama Islam Negeri Sembilan (JHEAINS), Mohd Zaidi Ramli kepada Guru Besar, Sekolah Agama Rakyat (SAR) An-Nur Springhill di Port Dickson semalam (21 Oktober) menyatakan arahan penutupan sekolah kerana pengesahan kes jangkitan Covid-19.
Menurut surat berkenaan, mesyuarat khas Majlis Keselamatan Negara (MKN) mengenai pengurusan Covid-19 memutuskan bahawa mana-mana sekolah yang mempunyai kes positif Covid-19 perlu ditutup untuk tempoh tujuh hari tanpa menunggu analisa risiko oleh Kementerian Kesihatan Malaysia (KKM).
“Berdasarkan surat bertarikh 21 Oktober yang mengesahkan terdapat jangkitan Covid-19 di sekolah (SAR An-Nur Springhill), sekolah diarah tutup mulai 22 (semalam) sehingga 28 Oktober ini.
“Guru-guru bekerja dari rumah dan melaksanakan proses pembelajaran dan pengajaran (PdP) di rumah berdasarkan kesesuaian dan keupayaan akses murid sepanjang penutupan sekolah,” ujarnya.
Semalam, dilaporkan SMK Tunku Besar Tampin ditutup sehingga 28 Oktober ini dan hari ini dilaporkan Sekolah Tinggi Islam As-Sofa di Senawang iaitu sekolah swasta ditutup susulan pelajarnya positif Covid-19. – K! ONLINE


Lima sahabat didakwa perkosa budak perempuan 12 tahun
Oleh MOHD AZLI ADLAN

22 Oktober 2020, 4:22 pm
KUALA TERENGGANU – Lima sahabat termasuk dua remaja bawah umur dihadapkan ke Mahkamah Sesyen di sini semalam atas pertuduhan memperkosa seorang budak perempuan berusia 12 tahun pada akhir bulan lalu.
Kesemua tertuduh iaitu Tuan Muhammad Shafiq Tuan Ismail, 21; Muhammad Ghadafi Abdullah, 20; dan Ahmad Syah Herfudin Omar, 23, serta dua remaja berusia 16 dan 17 tahun mengaku tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan, mereka didakwa bersama-sama merogol mangsa secara berkumpulan di sebuh ladang kelapa sawit di Dungun.
Kesemua tertuduh didakwa melakukan perbuatan itu antara 9 malam hingga 11 malam, 29 September lalu.
Nooriah memerintahkan dua tertuduh remaja di bawah umur dihantar ke Asrama Rusila Marang sementara menunggu laporan akhlak daripada Jabatan Kemajuan Masyarakat (JKM).
Beliau juga membenarkan Tuan Muhammad Shafiq, Muhammad Ghadafi dan Ahmad Syah Herfudin dibebaskan dengan wang jaminan RM18,000 dan seorang penjamin.

Ketiga-tiga tertuduh juga dilarang untuk menganggu mangsa dan keluarganya selain perlu melapor diri di balai polis berhampiran pada setiap 1 dan 15 hari bulan sehingga prosiding kes tamat.
Nooriah menetapkan sebutan semula kes pada 24 November depan.
Kosmo! 12 November lalu melaporkan seorang murid tahun enam ditahan sekumpulan lima lelaki ketika sedang menunggang motosikal sebelum dibawa ke sebuah ladang kelapa sawit lalu diperkosa.
Rahsia mangsa diperkosa terbongkar hampir dua minggu kemudian selepas ibu menyedari sikapnya yang sering murung sejak peristiwa hitam tersebut. – K! ONLINE


‘Saya cuma mahu cari keadilan’ – Mohd. Azhar
Oleh KOSMO!

22 Oktober 2020, 1:00 pm
Oleh ABDUL RAZAK IDRIS
KLANG – Tindakan seorang lelaki menularkan video memuji syarikat pembekal air bersepadu Johor, Ranhill SAJ yang membantu menyalurkan air sehingga ke sebuah rumah warga emas baru-baru ini bukan bersifatkan memalukan sesiapa sebaliknya mencari keadilan sosial.
Mohd. Azhar Osman, 37, berkata, ini berikutan keprihatinan Ranhill SAJ terserlah dalam memudahkan lelaki warga emas itu dengan terus datang ke rumah berbanding perlu beratur di satu-satu kawasan atau pusat khidmat setempat.
“Saya tularkan video tersebut kerana menganggap tindakan Syarikat Ranhill SAJ amat terpuji. Walaupun mereka datang dari Johor tetapi mereka sanggup membantu rakyat Selangor yang tiada air dengan terus ke rumah-rumah pengguna yang terkesan.
“Bayangkan kalau lelaki warga emas itu terpaksa berulang-alik sejauh tiga kilometer pada tengah-tengah malam ketika berdepan pandemik Covid-19 ini,” katanya ketika ditemui Kosmo! di sini hari ini.
Terdahulu tular video berdurasi 2 minit 12 saat memaparkan lori tangki Ranhill SAJ yang menyalurkan bekalan air terus ke sebuah rumah di sekitar Taman Sri Andalas dan mempersoalkan lori tangki Pengurusan Air Selangor Sdn. Bhd. (Air Selangor) yang boleh bertindak sedemikian rupa di rumah Menteri Besar Selangor, Amirudin Shari berbanding rakyat negeri ini.

Berdasarkan video tersebut, sebanyak 12 lori tangki digerakkan ke sekitar Selangor bagi membantu penduduk yang terkesan akibat gangguan air tidak berjadual bermula Isnin lalu.
Mohd. Azhar yang juga Ahli Majlis Tertinggi Pertubuhan Integrasi Nasional (PIN) memberitahu, ketiadaan bekalan air mentah lebih dari tiga kali tahun ini di negeri ini adalah sangat melampau kerana terlalu kerap.
Sehubungan itu, dia mencadangkan mewujudkan pasukan khas melibatkan penguatkuasa dan pertubuhan bukan kerajaan dalam memantau aktiviti pencemaran di seluruh kawasan termasuk parit dan sistem aliran di negeri ini.
“Apa guna berbelanja besar membeli dron jika kemampuannya terhad pada waktu tertentu. Bolehkah dron memantau sisa-sisa yang dibuang semasa hujan lebat.
“Utamakan rakyat dalam segala tindakan, jangan pentingkan diri sendiri sementara rakyat tua dan muda menderita mengangkut air dari pelbagai sumber,” katanya.
Sementara itu, Pengerusi Pertubuhan 99 Kebajikan Insan Selangor (Kesan), Muhd.Ali Zakariah berkata kerajaan negeri sewajarnya membantu rakyat Selangor terutama peniaga dari segi bantuan kewangan tambahan selain Bantuan Prihatin Nasional (BPN) 2.0 daripada Kerajaan Persekutuan.
“Ramai yang tutup kedai makan kerana bekalan air tiada, begitu juga pengusaha bisnes tertentu yang mengeluh kerana PKPB untuk membendung pandemik Covid-19,” katanya. – K! ONLINE